Berapa ramai bukan Islam dibunuh oleh PAS?

APABILA ada cadangan perlunya ada wakil PAS dilantik menyertai Kabinet kerajaan negeri Sabah, sebagai menghargai keputusan PAS kerana tidak bertanding dalam Pilihan Raya Negeri (PRN) baru-baru ini, ultra kiasu terus melompat seperti cacing kepanasan.

Mereka mendakwa kononnya PAS adalah parti yang tidak terbuka terhadap kepercayaan lain dan akan mengganggu keharmonian agama dan kaum.

Maaf, saya nak jawab kasar sikit, tidak terbuka dan ganggu keharmonian, ‘kepala otak kau’.

Sekarang inipun, ramai pemimpin PAS berada dalam Kabinet Kerajaan Persekutuan. Tidak kedengaran pula penindasan dan kezaliman dilakukan kepada orang bukan Islam. Kehidupan beragama berjalan lebih harmoni berbanding dengan ketika PH memerintah.

Pada zaman PH memerintah selama 22 bulan, boleh dikatakan saban hari, ada sahaja isu-isu berkaitan Islam yang dipersendakan. Kalau tidak percaya, tanya Mufti Perlis. Pasti beliau ada jawapan

Tidak sangka-sangka pula, ultra kiasu PBS dan STAR pun terikut-ikut dengan rentak ultra kiasu DAP. Macam senada. Adik beradik rupanya. Patutlah

Saya nak tanya PBS, pernahkah orang PAS di Sabah mengganggu kehidupan bukan Islam di sana? Pernahkah orang PAS turun ke jalan raya menjawikan nama jalan seperti mana yang ultra kiasu DAP lakukan untuk mencinakan nama jalan? Yang saya tahu, orang PAS yang bertugas di Sabah, jauh lebih memahami erti harmoni dan perpaduan, kerana belajar daripada orang Sabah. Sudah tentu orang PAS Sabah jauh lebih memahami.

Satu lagi, sejak Sabah diperintah orang Islam, saya tidak pernah jumpa surau atau masjid dibina setiap satu kilometer, berbanding ketika PBS memerintah. Setiap satu kilometer ada satu gereja. Apa yang berlaku sebenarnya?

Setahu saya, PAS tersangat jarang mencampuri urusan bukan Islam, berbanding ultra kiasu selalu mencampuri urusan agama Islam dalam banyak hal.

Sebut sahaja PAS, kepada ultra kiasu semuanya negatif…

Bila PAS memerintah, negara akan jadi negara taliban
Bila PAS memerintah, keharmonian kaum terjejas
Bila PAS memerintah, bukan Islam akan dianiayai dan dizalimi
Bila PAS memerintah, macam-macam mala petaka akan menimpa bukan Islam.

Ironinya, apa yang ultra kiasu ini tuduh, langsung tidak berlaku dalam bentuk realiti.

Hakikatnya, bila PAS memerintah, bukan Islam dijaga dan mendapat keadilan jauh lebih baik daripada negara asal mereka.

Hakikatnya, bila PAS memerintah, hubungan kaum semakin rapat.

Mana tidaknya, di Kelantan, patung Buddha berdiri setinggi pokok kelapa, jika duduk setinggi menara masjid. Jika baring, bertemu dinding ke dinding. Jadi, mana talibannya?

Dalam kata lain, sejak PAS memerintah Kelantan dan Terengganu, kini Kedah, nasib bukan Islam sentiasa terbela

Di Terengganu, orang India boleh dikira dengan jari, ada juga kuil Hindu. Tidak kurang gereja. Lagi pelik, kerajaan Terengganu turut melantik non muslim sebagai pegawai khas kepada Menteri Besar, daripada kalangan orang India. Sedangkan orang Cina jauh lebih ramai daripada India. Silap-silap suatu hari ini, wakil Bumiputera Sabah Sarawak pun ada.

Tercari-cari saya di mana ekstremnya PAS ini? Berbanding dahulu, PAS kini jauh lebih terbuka. Kadang-kadang keterbukaannya sehingga sukar ditutup.

Jika PAS untuk orang Islam sahaja, sudah lama semua patung-patung Buddha yang tinggi, panjang dan lebar diroboh. Begitu juga dengan kuil dan gereja. Ini tidak, malah diberikan peruntukan. Di negara India sendiri, nak bina kuil kena guna duit sendiri. Di negara kita, kerajaan bantu bina.

Rumah ibadat yang dibina jauh lebih banyak daripada yang langsung tidak diroboh. Jika roboh, ada ganti lagi. Dalam kes Kuil di Subang Jaya, melibatkan arwah Adib, sampai sekarang kuil tersebut masih lagi tidak pindah walaupun tanah ganti telah disediakan. Dua-dua dapat.

Kini, PAS memerintah Kedah, pergi bilang berapa banyak kuil Hindu di Kedah. Begitu juga gereja. Paling kelakar di Sg Petani, jalan lurus menjadi bengkok memberi laluan kepada kuil Hindu. Nak apa lagi. Bayangkan jika surau atau masjid, menghalang jalan awam. Kekal atau roboh? Jawapannya, roboh. Bukan Islam ditatang dalam negara Islam.

Bandingkan dengan negeri Selangor, lagi banyak kuil Hindu. Boleh dikatakan semua berada dalam tanah kerajaan, berbanding persendirian. Saya berjalan-jalan di Sungai Burung, Tanjung Karang, boleh dikatakan tidak ada kuil di tanah persendirian yang diberi oleh kerajaan. Tetapi bila berada di jalan raya, lambakan kuil berada di tanah kerajaan. Nak cakap apa? Ini belum pergi ke negeri Perak lagi.

Justeru, hentikanlah prasangka yang sengaja diada-adakan ini.

Setahu saya, bila PAS memerintah atau parti lain yang dipimpin orang Islam, bukan Islam mendapat lebih apa yang sepatutnya dia dapat. Buddha yang kurang daripada lima peratus di Kelantan, tidak sepatutnya mendapat patung yang tinggi, panjang dan lebar. Tetapi ketinggiannya dan kepanjangannnya, mengalahkan tinggi dan panjangnya masjid surau. Mahu apa lagi. Mana talibannya?

Taliban ini apa? Jika tindakan Taliban merobohkan patung Buddha di Afghanistan, suatu ketika dahulu, mahu dikatakan Taliban ekstrem, pada saya tindakan tidaklah ekstrem, sebab, tidak seorang pun penganut Buddha di sana. Kalau sudah tidak ada penganut, buat apa dengan patung tersebut.

Daripada dahulu saya telah cakap, tetapi sengaja diputar belit ultra kiasu. Bukan Islam tidak perlu bimbang apabila Islam memerintah kerana Islam sama sekali tidak membenarkan penganiayaan atau diskriminasi dilakukan terhadap bukan.

Jika itulah sifat Islam, ekstrem dan menindas, bagaimana agama suci ini dapat berkembang cepat.

Kini, dalam masa 1,400 tahun sahaja, penganut agama Islam, sudah menjadi kedua terbesar dunia, meskipun sebelum itu telah wujud agama (ajaran) yang lebih lama. Kenapa bukan Hindu? Kenapa bukan Buddha?

Jawapan mudah, agama Islam amat meraikan hak-hak bukan Islam. Sebab itu ramai orang masuk Islam. Jika tidak, mana mungkin Islam begitu cepat berkembang, sedang ada agama yang lebih lama usianya. Banding dengan apa yang LTTE lakukan terhadap umat Islam di Sri Lanka. Berapa banyak masjid menjadi mangsa.

Sebab itu, saya minta hentikan mitos, dakwaan dan penghinaan terhadap PAS bila memerintah keharmonian terjejas dan macam-macam lagi.

Saya ingin ingatkan kerajaan yang dipimpin oleh orang Islam, jangan terpengaruh dengan propaganda licik ultra kiasu.

Ultra kiasu cukup bimbang dengan keterbukaan Islam berprinsip yang dibawa oleh PAS. Mereka cukup bimbang ekonomi atau perniagaan haram mereka yang bertentangan dengan agama dan cara hidup mereka akan terjejas

Jika arak, judi, kelab malam, pelacuran, nombor ekor dan lain-lain aktiviti haram, yang menjadi bisnes utama cepat jadi kaya, yang menjadi isu, ingin saya bertanya, agama atau ajaran apa yang membenarkan aktiviti-aktiviti ini. Kristian? Hindu? Buddha? Atau apa?

Tidak ada satupun agama atau ajaran yang membenarkan semua aktiviti haram ini. Jika ada agama atau ajaran yang kata, aktiviti yang sebut tadi itu dibolehkan oleh agamanya, saya nak beritahu, hina sungguh agama atau ajaran kamu. Tak layak langsung agama itu dipanggil agama, atau ajaran. Lebih baik kamu tinggalkan cepat agama atau ajaran tersebut.

Apa yang ingin saya sampaikan adalah, semua agama atau ajaran mengajar kita semua menjadi baik. Tidak ada agama atau ajaran yang mengajar kita berbuat jahat atau kemungkaran.

Justeru, apa yang kamu ingin pertahankan ultra kiasu? Kamu sengaja timbulkan rasa tidak senang terhadap PAS. Sebenarnya, yang menyebabkan tidak keruan dan ketidakharmonian, bukan PAS tetapi adalah ultra kiasu.

Kerajaan minta hentikan operasi kelab malam ketika wabak COVID-19, kamu degil. Terus buka, untuk dapat duit mudah. Bila ada operasi, kamu kena tangkap. Inilah yang kamu paling takutkan? Siapa yang hina sebenarnya? PAS mesti saman ultra kiasu ini.

Prof Dr Ridhuan Tee Abdullah


WHO beri amaran vaksin saja tak cukup hentikan COVID-19

GENEVA, 1 Rabiulakhir 1442H, Selasa – Pertubuhan Kesihatan Sedunia (WHO) memberi amaran bahawa penggunaan vaksin kelak tidak akan menghentikan wabak COVID-19 – yang kini sudah meragut 1.32 nyawa penduduk dunia.

Ketua Pengarah WHO, Tedros Adhanom Ghebreyesus berkata, bekalan vaksin sangat terhad – kerana petugas kesihatan, warga emas dan populasi berisiko lain lebih diutamakan.

Dengan cara itu, kita jangka dapat mengurangkan jumlah kematian dan memungkinkan sistem kesihatan mampu menanganinya.

“Namun, virus masih banyak ruang untuk bergerak. Pengawasan perlu terus dilakukan.

“Orang ramai masih perlu diuji, diasingkan dan dirawat, kontak masih perlu dikesan dan individu masih perlu dijaga.

“Maka, hakikatnya vaksin sahaja tidak akan mengakhiri pandemik COVID-19,” katanya.

Ketika ini kes jangkitan melonjak melebihi 54 juta di peringkat global.

Kelmarin WHO menunjukkan 660,905 kes COVID-19 dilaporkan kepada badan kesihatan Pertubuhan Bangsa-Bangsa Bersatu (PBB), yang menetapkan tanda aras tertinggi baharu.

Angka berkenaan dan 645,410 yang didaftarkan pada Jumaat, melebihi rekod tertinggi harian sebelumnya iaitu 614,013 yang direkodkan pada 7 November. – Agensi


COVID-19: Radzi hargai pengorbanan warga KPM, pendidik lalui waktu sukar

BACHOK, 15 Syawal 1443H, Isnin – Pengalaman menguruskan operasi persekolahan sewaktu penularan wabak COVID-19 bukanlah sesuatu perkara yang mudah untuk dilaksanakan sekiranya tidak mempunyai kerjasama yang baik oleh semua pihak, kata Menteri Kanan Pendidikan Datuk Dr Radzi Jidin.

Katanya, tanpa komitmen dan kecekapan pengurusan Kementerian Pendidikan (KPM) serta warga pendidik agak mustahil untuk beliau memimpin tanggungjawab tersebut.

“Saya bersyukur ke hadrat Ilahi kerana saya mempunyai barisan pengurusan di KPM dan warga pendidik yang sentiasa memberi komitmen terbaik dalam memastikan sistem pendidikan negara terus berjalan lancar.

“Kita melalui tempoh yang sangat sukar ketika penularan wabak COVID-19 kerana ia tidak pernah berlaku sebelum ini sehingga kita terpaksa merangka semula sistem pendidikan dengan mengeluarkan buku garis panduan prosedur operasi standard (SOP) untuk dipatuhi,” katanya.

Beliau berkata demikian ketika berucap pada Majlis Pelancaran Sambutan Hari Guru Peringkat Kebangsaan kali ke-51 Tahun 2022 di Universiti Malaysia Kelantan (UMK) di sini, hari ini.

Mengulas lanjut, Radzi berkata hatinya cukup tersentuh melihat pengorbanan para guru yang sentiasa bertungkus lumus memahami setiap perincian garis panduan yang dikeluarkan pihak kementerian bagi memastikan kelancaran proses pembelajaran kepada murid dapat dicapai.

“Alhamdulillah segala panduan yang diberikan dapat dilaksanakan sebaik mungkin seperti perlu menunggu di hadapan pintu pagar untuk memeriksa suhu dan kesihatan pelajar, mengajar secara dalam talian, mematuhi sistem penggiliran dan sebagainya.. Terima kasih kepada cikgu-cikgu semua,” katanya.

Radzi berkata walaupun dalam tempoh tersebut sistem pendidikan berdepan dengan cabaran yang hebat, namun pihaknya berjaya menyelesaikan 87 peratus daripada 18,702 kekosongan guru yang dihadapi sejak sekian lama.

“Baki lagi 23 peratus itu akan diisi secara berperingkat memandangkan kementerian berdepan masalah kekurangan guru dalam pasaran terutama membabitkan subjek kritikal seperti Bahasa Inggeris dan Pendidikan Seni Visual,” katanya. – Bernama


Cukai Makmur bantu biaya kos kesihatan negara

KUALA LUMPUR, 24 Rabiulawal 1443H, Ahad – Langkah kerajaan mencadangkan pelaksanaan Cukai Makmur dalam Bajet 2022 yang diumumkan semalam, berupaya membantu membiayai kos kesihatan negara yang tinggi dalam meneruskan usaha memerangi pandemik COVID-19.

Menteri Kewangan Tengku Datuk Seri Zafrul Abdul Aziz berkata keputusan itu juga diambil selepas kerajaan menjalankan kajian teliti selain turut mendapat persetujuan kalangan pakar dalam bidang tersebut.

“Kita mahu mengambil pendekatan yang holistik (menyeluruh). Di negara lain, ia digelar sebagai cukai progresif atau kemakmuran…jadi kita hanya lihat kepada syarikat-syarikat yang mendapat keuntungan luar biasa ketika pandemik itu,” katanya dalam program wawancara khas ‘Bajet 2022 Dari Rakyat Untuk Rakyat’ yang disiarkan di Bernama TV dan Astro Awani.

Menjelaskan selanjutnya, Tengku Zafrul berkata susulan kajian tersebut, kerajaan berpendapat bahawa syarikat yang meraih keuntungan melebihi RM100 juta akan dikenakan cukai pendapatan pada kadar 33 peratus secara ‘one-off’ bagi tahun taksiran 2022.

Bagi RM100 juta pertama, cukai pendapatan sebanyak 24 peratus dikenakan kepada syarikat tempatan terbabit.

Menurutnya, cadangan cukai tersebut juga merupakan hasil daripada beberapa sesi perjumpaan Kementerian Kewangan dengan pelbagai pihak termasuk golongan belia yang membangkitkan aspek pungutan cukai serta kaedah pelaksanaannya.

“Antara cadangan yang diterima termasuk keperluan cukai keuntungan luar biasa dan cukai keuntungan modal dan kita telah menimbang kedua-duanya.

“(Namun) cukai keuntungan modal itu agak susah sedikit untuk dilaksanakan kerana memberi kesan buruk terhadap pasaran saham dan kita juga mempunyai pelabur asing serta pelabur tempatan seperti Kumpulan Wang Simpanan Pekerja, Permodalan Nasional Bhd, Tabung Haji dan Lembaga Angkatan Tentera,” katanya.

Menurut Tengku Zafrul, negara-negara jiran juga tidak mengambil pendekatan mengenakan cukai keuntungan modal ke atas syarikat-syarikat tempatan masing-masing.

Mengulas cukai keuntungan luar biasa, beliau berkata ini juga antara cadangan yang dibangkitkan pada sesi perjumpaan kementerian.

“Ada yang mencadangkan supaya ianya dikenakan ke atas syarikat pengeluar sarung tangan.

“Bagaimanapun, jika kita lihat dari segi prinsip, (tindakan) mengenakan cukai keuntungan luar biasa ke atas satu-satu industi ini akan menjejaskan kemasukan FDI (pelaburan langsung asing).

“Ini kerana pelabur-pelabur asing akan berfikiran bahawa mereka akan turut dikenakan cukai sekiranya mendapat keuntungan yang berlebihan,” katanya. – Bernama


COVID-19: Kes turun bawah 20,000 semalam

KUALA LUMPUR, 18 Syaaban 1443H, Isnin – Kes positif harian COVID-19 negara mencatatkan trend penurunan untuk hari keempat berturut-turut apabila turun ke paras bawah 20,000 dengan 19,105 kes dicatatkan semalam berbanding 22,341 yang direkodkan pada Sabtu (19 Mac).

Berdasarkan data di laman web COVIDNOW, kali terakhir negara mencatatkan kes positif COVID-19 di bawah 20,000 kes ialah pada 10 Februari tahun ini apabila 19,090 kes direkodkan.

Kes positif harian COVID-19 kemudian meningkat kepada 20,939 kes pada 11 Februari dan terus menunjukkan trend peningkatan sehingga mencecah 32,800 pada 11 Mac lepas sebelum turun kepada 26,250 kes pada 12 Mac.

Ketua Pengarah Kesihatan Tan Sri Dr Noor Hisham Abdullah berkata kes sembuh COVID-19 yang dicatatkan semalam adalah 28,250 kes, lebih tinggi berbanding kes positif yang dicatatkan.

“Daripada 19,105 kes positif COVID-19 yang dicatatkan semalam 18,912 kes atau 98.99 peratus dalam kategori satu dan dua. Sebanyak 8,267 kes dalam kategori satu manakala kes dalam kategori dua adalah 10,645 kes,” katanya dalam kenyataan hari ini.

Beliau berkata sebanyak 193 kes atau 1.01 peratus daripada jumlah keseluruhan 19,105 kes positif COVID-19 yang dicatatkan semalam dalam kategori tiga, empat dan lima.

Menurut Dr Noor Hisham, daripada kes COVID-19 yang dicatatkan semalam 81 kes atau 0.42 peratus dalam kategori tiga, 44 kes atau 0.23 peratus dalam kategori empat dan 68 kes atau 0.36 peratus dalam kategori lima.

Beliau berkata kadar kebolehjangkitan atau Rt yang dicatatkan di seluruh negara semalam adalah 0.93 dengan Sarawak mencatatkan kadar paling tinggi iaitu 1.03 dan kadar paling rendah di Sabah iaitu 0.64.

Katanya lima negeri menunjukkan penggunaan katil kes kritikal atau unit rawatan rapi (ICU) melebihi 50 peratus iaitu Kuala Lumpur (67 peratus), Johor (66 peratus), Perlis (64 peratus), Kelantan (58 peratus) dan Selangor (56 peratus).

Menurut Dr Noor Hisham kajian dan pengawasan genomik berterusan yang dijalankan oleh tujuh universiti dan Institut Penyelidikan Perubatan menunjukkan varian Omicron telah mula menggantikan varian Delta sebagai varian utama yang menular dalam kalangan penduduk Malaysia.

Katanya tiga sub-lineage varian Omicron yang wujud di negara ini ialah BA.1, BA.1.1, dan BA.2 dan kebimbangan terhadap sub-lineage BA.2 adalah kerana ia berkemungkinan mengakibatkan transmisi yang lebih tinggi berbanding sub-lineage Omicron yang lain serta varian Delta.

“Bagi tempoh 1 hingga 17 Mac tahun ini didapati varian Omicron sub-lineage BA.2 meningkat kepada 27.1 peratus berbanding pada Januari dan Februari tahun ini, dengan pelaporan untuk varian Omicron sub-lineage BA.2 hanyalah masing-masing 0.9 peratus dan 2.7 peratus. Kenaikan mendadak sub-lineage BA.2 adalah sesuatu yang perlu diambil perhatian,” katanya.

Menurut Dr Noor Hisham, Kementerian kesihatan (KKM) menjangkakan besar kemungkinan varian Omicron sub-lineage BA.2 akan menjadi varian yang dominan di Malaysia.

Justeru penduduk Malaysia perlu berwaspada dengan peningkatan penularan varian Omicron BA.2. Pada masa sama perlu khuatir kepada penularan berpanjangan Delta yang berupaya mengakibatkan jangkitan lebih serius terutama dalam kalangan mereka yang tidak divaksinasi atau tidak menerima dos penggalak, katanya. – Bernama


Tabung kewangan penting berdepan musibah tak dijangka

Oleh Siti Hafidah Abd Ghaffar

BANGI, 25 Jamadilawal 1443H, Khamis – Banyak perkara perlu dititik beratkan terutama selepas negara dilanda beberapa musibah termasuk pandemik COVID-19 dan bencana banjir.

Antara isu utama yang ‘panas’ dan penting untuk dipandang serius – kesan daripada wabak COVID-19 – berkait dengan literasi kewangan.

Ketua Penganalisis Ekonomi Bank Islam Malaysia Berhad, Dr Mohd Afzanizam Abdul Rashid berkata, dalam apa jua keadaan selepas berlaku musibah, perkara paling penting ialah tabungan.

“Dengan adanya tabungan, kita memerlukan sesuatu disiplin yang tinggi dari sudut bagaimana kita mengurus kewangan,” katanya.

Beliau berkata demikian dalam temu bual Dimensi bertajuk 2022: Jangkaan Ekonomi Negara di TV Pertiwi, malam ini.

Meskipun begitu, Afzanizam mengakui bahawa aspek kewangan ini kurang mendapat perhatian.

Sedangkan jelas jika berlaku suatu musibah ia bakal memberi kesan yang lebih negatif kepada mereka yang terkesan, katanya.

“Jadi saya rasa bergerak ke hadapan setidak-tidaknya dengan mengambil kira faktor pemulihan ekonomi, kita perlu belajar daripada kesilapan yang lain.

“Dan diharapkan pemulihan ekonomi pada tahun hadapan berlaku peningkatan dari sudut KDNK dan pendapatan,” katanya sambil mengesyorkan lebihan pendapatan yang ada tidak dibazirkan.

Sebaliknya beliau mencadangkan tabungan tersebut dilaburkan dalam instrumen yang sesuai dengan risiko yang sanggup diambil.


AS rancang beri RM9,431 setiap seorang pelarian Afghanistan

BANGI 26 Muharram 1442H, Sabtu – Kerajaan Amerika Syarikat (AS) bersama lebih 200 agensi swasta kini berusaha untuk membina penempatan kepada ribuan pelarian Afghanistan.

Melalui usaha itu juga kerajaan merancang untuk menyalurkan bantuan kewangan sebanyak AS$2,275 (RM9,431) bagi membolehkan pelarian menyediakan keperluan seperti kediaman, makanan serta pendaftaran persekolahan.

“Apa yang berlaku hari ini bukan urusan seperti biasa dan tidak pernah berlaku sebelum ini, tetapi kami telah bersedia dan walaupun tidak sempurna namun tidak mengapa kerana semua yang berlaku buat masa ini adalah darurat,” kata Pengarah Eksekutif Perkhidmatan Pelarian dan Imigran di New Haven Connecticut, Chris George.

Kira-kira 50,000 pelarian Afghanistan tiba di bawah program kemanusiaan yang membolehkan mereka tinggal selama setahun dengan kebenaran visa.

Malah, kumpulan itu turut diberikan kebenaran bekerja secara langsung dengan kerajaan AS.

Setiausaha Keselamatan Dalam Negeri, Alejandro Mayorkas berkata, pihaknya telah menerima kemasukan 40,000 pelarian dengan 31,600 daripada mereka merupakan pemegang visa khas, pemohon visa khas atau terlibat dalam program kemanusiaan.

Pada masa sama, George berkata, pihaknya telah menyewa kediaman di Harford dan New Haven selepas dimaklumkan kemasukan pelarian berkenaan.

Malah, pihaknya juga telah membawa koordinator pendidikan bagi mengurus pembelajaran anak-anak pelarian. – Agensi


PM kemuka usul pengosongan kerusi Yang Dipertua Dewan Rakyat

KUALA LUMPUR, 21 Zulkaedah 1441H, Isnin – Perdana Menteri Tan Sri Muhyiddin Yassin hari ini mengusulkan di Dewan Rakyat supaya jawatan Yang Dipertua Dewan Rakyat Tan Sri Mohamad Ariff Md Yusof dikosongkan atas alasan terdapat pencalonan lain bagi jawatan berkenaan.

Ahli Parlimen Pagoh itu bangun mengusulkan cadangan tersebut di hadapan Timbalan Yang Dipertua Dewan Rakyat Datuk Mohd Rashid Hasnon.

“Bahawa Dewan Rakyat ini mengambil ketetapan untuk Tuan Yang Dipertua, Yang Berhormat Tan Sri Dato’ Mohamad Ariff bin Md Yusof mengosongkan jawatannya atas alasan terdapat pencalonan lain bagi jawatan Tuan Yang Dipertua,” kataya ketika membacakan usul tersebut.

Usul berkenaan disokong Ahli Parlimen Gombak Datuk Seri Mohamed Azmin Ali

Mohd Rashid kemudian membuka kepada sidang untuk membahaskan usul berkenaan.

Mohamad Ariff sebelum ini dipilih menjadi Yang Dipertua Dewan Rakyat pada 16 Julai 2018, sebaik mesyuarat pertama Parlimen ke-14 selepas Pilihan Raya Umum ke-14.

Mengikut Aturan Mesyuarat hari ini, Muhyiddin akan mengusulkan bekas Pengerusi Suruhanjaya Pilihan Raya (SPR) Datuk Azhar Azizan Harun bagi menggantikan Mohamad Ariff sebagai Yang Dipertua.

Selain itu, beliau turut dijadual mengusulkan supaya Timbalan Yang Dipertua Dewan Rakyat, Nga Kor Ming mengosongkan jawatan sebelum kemudiannya mengusulkan cadangan supaya Ahli Parlimen Pengerang, Datuk Seri Azalina Othman Said menggantikan Nga sebagai Timbalan Yang Dipertua.

Mesyuarat Pertama Penggal Ketiga, Parlimen ke-14 yang bersambung semula bermula hari ini sebelum ini hanya diadakan selama sehari pada 18 Mei lepas melibatkan titah ucapan pembukaan oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Persidangan akan berlangsung selama 25 hari sehingga 27 Ogos 2020 berpandukan kebiasaan baharu dengan mematuhi prosedur operasi standard (SOP) yang ditetapkan bagi mengekang penularan COVID-19. – Bernama


Pengembara dari Malaysia boleh guna pas sempadan ke Thailand

PADANG BESAR, 4 Syawal 1443H, Khamis – Pengembara dari Malaysia dan Thailand kini boleh menggunakan pas sempadan untuk memasuki kedua-dua negara bermula hari ini.

Exco Hubungan dan Kerjasama Sempadan Perlis Ruzaini Rais berkata kelonggaran itu diberikan hasil persetujuan kerajaan Malaysia dan Thailand bagi merancakkan kembali pembangunan di kedua-dua negara.

Ruzaini berkata pengembara atau pelancong yang ingin menggunakan pas sempadan hanya perlu membuat permohonan menerusi laman portal ‘Thailand Pass’ dalam tempoh 24 jam sebelum perjalanan ke negara berkenaan.

“Penggunaan pas sempadan ini hanya dibenarkan untuk penduduk di empat negeri iaitu Perlis, Kedah, Perak Utara dan Kelantan.

“Mereka yang menggunakan pas sempadan juga hanya dibenarkan memasuki Thailand selama tiga hari,” katanya selepas mengadakan lawatan susulan pembukaan semula pintu sempadan di Kompleks Imigresen, Kastam dan Kuarantin (ICQ) di sini hari ini.

Mengulas lanjut, Ruzaini berkata Malaysia turut memberi kelonggaran kepada pengembara atau pelancong dari Thailand yang menggunakan pas sempadan untuk berulang alik memasuki negara ini namun pihak terlibat seharusnya lengkap divaksinasi.

Beliau berkata bagi pengembara atau pelancong yang menggunakan passport untuk ke Malaysia, prosedur operasi standard (SOP) yang diguna pakai adalah sama seperti pembukaan sempadan negara pada 1 April lepas.

“Individu yang ingin memasuki negara ini menggunakan pasport juga perlu membeli perlindungan insurans dan melakukan saringan kesihatan terlebih dahulu,” katanya.

Dalam perkembangan berkaitan, Ruzaini berkata seramai 82 pengembara telah direkodkan merentasi sempadan Malaysia-Thailand menggunakan pintu sempadan ICQ Padang Besar setakat 10 pagi tadi.

Menurut beliau pihaknya menjangkakan jumlah pengembara dari kedua-dua negara itu bakal bertambah dalam tempoh seminggu selepas ini.

Pada 1 April lepas, pintu sempadan di Wang Kelian dibuka semula kepada rakyat Malaysia-Thailand selepas ia ditutup sebelum ini berikutan ancaman wabak COVID-19. – Bernama


Wajib pemimpin Islam pertahan, jaga akidah anak-anak Loh

Oleh Zuhayati Yazid

BANGI, 24 Rejab 1443H, Sabtu – Pemimpin Islam terutama menteri agama wajib untuk mempertahankan agama anak-anak remaja Loh Siew Hong yang telah memeluk agama Islam.

Ketua Wanita gerakan Islam, Ikatan Muslimin Malaysia (Isma) Ustazah Dr Suriani Sudi berkata, mereka telah diislamkan secara sah mengikut undang-undang negeri Perlis.

“Walau dengan apa cara sekalipun kesemua mereka perlu dipertahankan kerana mereka telah menganut agama Islam dengan rela hati, diberi pendidikan akademik dan agama serta dijaga kebajikan mereka sewaktu berjauhan dengan ibu bapa,” katanya dalam kenyataan, hari ini.

Beliau berkata demikian sebagai mengulas kenyataan Menteri di Jabatan Perdana Menteri (Hal Ehwal Agama), Datuk Idris Ahmad yang berhasrat mengadakan perbincangan meja bulat berhubung kes penukaran agama sebelah pihak membabitkan tiga anak Loh Siew Hong.

Idris berkata, perbincangan akan disertai pakar undang-undang, pensyarah dan beberapa mufti, Rabu depan.

Dr Suriani menegaskan, perbincangan yang akan diadakan haruslah melihat kepada bagaimana cara agar akidah anak-anak ini dapat dipertahankan dan dipelihara dalam keadaan mereka disatukan dengan ibu kandung.

“Hakikatnya keislaman mereka akan menanamkan jati diri yang teguh, akhlak yang mulia serta kasih sayang dan hormat kepada ibu mereka seperti mana yang kita saksikan berlaku di kalangan pendakwah-pendakwah muallaf di negara kita,” katanya lagi.

Pada masa sama, beliau menggesa pemimpin Islam untuk cakna terhadap niat puak-puak pelampau yang tidak senang duduk melihat keislaman anak-anak ini, sedangkan ia tidak mendatangkan sebarang kemudaratan kepada mereka.

Dr Suriani juga mempersoalkan sikap wakil-wakil rakyat bukan Islam yang kini terlalu lantang kononnya memperjuangkan hak remaja berkenaan untuk kembali kepada agama asal.

“Kenapa saat ini baru mereka ‘muncul’ sedangkan dalam tempoh mereka (anak-anak Loh) ditinggalkan tiada langsung golongan tersebut bertanya khabar.

“Tetapi kini mereka pula yang berlebihan kononnya mahu perjuangkan nasib dan masa depan anak-anak tersebut,” soalnya.

Beliau turut menyifatkan kesungguhan golongan berkenaan sebagai propaganda untuk memecah-belahkan keharmonian negara sekaligus cuba meraih undi.

“Mereka kononnya membuat perancangan mengembalikan semula anak-anak ini kepada ibunya, namun saya yakin mereka ada udang di sebalik batu.

“Keadaan ini menyebabkan pemimpin-pemimpin Islam tidak patut memandang enteng perbuatan pihak tertentu ini yang hakikatnya menjadi penghalang kepada keharmonian negara,” tegas beliau.

Malah, Dr Suriani melahirkan kebimbangan seandainya pengislaman tiga remaja ini berakhir seperti tragedi Natrah.

“Usah kita ulangi tragedi Natrah yang menyayat hati itu sebaliknya bertegaslah selagi mampu, bangkitlah kembalikan suara dan hak kita terutama kita di negara yang majoriti Islam,” katanya.


Negara pengganas Israel mahu perluas lagi penempatan haram

BAITULMAQDIS, 12 Syawal 1443H, Jumaat – Negara pengganas Israel melancarkan rancangan pada Khamis untuk membina 4,427 unit rumah untuk peneroka haram di Tebing Barat yang diduduki.

Menurut Peace Now, Jawatankuasa Perancangan Pentadbiran Awam Tertinggi – pihak berkuasa yang mengendalikan Tebing Barat yang diduduki – meluluskan 2,791 unit dan pengesahan awal untuk 1,636 unit lagi.

Laporan Peace Now mengenai perluasan penempatan meningkatkan ketegangan di seluruh Tebing Barat selepas pembunuhan wartawan veteran Al Jazeera, Shireen Abu Akleh pada Rabu ketika serbuan Israel di bandar Jenin.

Hampir 700,000 warga Israel tinggal di penempatan haram di Tebing Barat dan Baitulmaqdis Timur, yang diduduki Israel secara haram ketika perang 1967.

Amerika Syarikat (AS) di bawah pentadbiran Presiden Joe Biden telah berkata, negara itu ‘sangat’ menentang pembinaan baharu sedemikian di Tebing Barat.

Minggu lalu, Timbalan Jurucakap Jabatan Negara, Jalina Porter berkata, rancangan Israel meluaskan penempatan merosakkan prospek penyelesaian dua negara.

Pada Khamis, Jurucakap Kementerian Luar Jordan, Haitham Abul Foul membidas rancangan baharu itu sebagai ‘pelanggaran nyata’ undang-undang antarabangsa.

“Amalan unilateral Israel… seperti membina dan meluaskan penempatan, merampas tanah dan memindahkan penduduk Palestin adalah haram, tidak sah, ditolak dan disetujui,” katanya.

Projek perumahan itu bertaburan di seluruh kawasan besar Tebing Barat yang dikenali sebagai Kawasan C, kawasan Israel menjalankan kawalan ketenteraan dan perancangan. – Agensi


13 maut bas ‘terjun’ sungai

BEIJING, 5 Rabiulawal 1443H, Selasa – Pihak berkuasa China mengesahkan 13 orang maut selepas sebuah bas terjunam ke dalam sungai yang deras di tengah banjir besar yang menyebabkan 15 kematian lain di utara.

Penyiar negara, CCTV berkata, 37 orang yang lain telah diselamatkan – tujuh di antara mereka dimasukkan ke hospital – dan pemandu bas itu telah ditahan.

Lapornya, seorang lagi penumpang masih hilang.

Insiden itu berlaku semalam selepas hujan lebat mengakibatkan banjir yang memusnahkan kediaman dan memenuhi kawasan ladang di dua wilayah berhampiran ibu negara Beijing.

Laman sesawang berita rasmi, The Paper berkata, pemandu bas tidak mengendahkan amaran untuk tidak cuba menyeberangi jambatan yang hampir dipenuhi air banjir.

Video yang disiarkan dalam talian menunjukkan penumpang berada di atas bas yang hampir tenggelam ketika air mengalir di jambatan berdekatan di luar ibu kota Hebei, Shijiazhuang. – Agensi


Hina Islam: Peruntukan undang-undang lebih tegas perlu digubal segera

BANGI, 9 Syaaban 1444H, Khamis – Peruntukan undang-undang yang lebih tegas perlu digubal bagi menangani isu penghinaan agama Islam yang semakin menjadi-jadi sejak kebelakangan ini.

Ahli Dewan Tertinggi PERKASA, Azrol Mansor berkata, hukuman yang lebih berat perlu dikenakan terhadap mana-mana individu yang cuba melakukan provokasi dan penghinaan agama Islam.

“Hukuman kepada penghina agama perlu meluas bukan sahaja kepada orang bukan Islam tetapi juga kepada individu beragama Islam sendiri.

“Tindakan tersebut wajar kerana ia sejajar dengan ajaran dan tuntutan agama Islam yang sudah termaktub dalam Perlembagaan negara,” katanya dalam kenyataan, hari ini.

Terbaharu, tular di media sosial menunjukkan seorang lelaki secara sengaja mempermainkan agama dengan membaca basmalah sebelum meneguk apa yang dipercayai merupakan minuman keras.

Situasi berkenaan mencetuskan kemarahan orang ramai terutama masyarakat Islam yang menganggap tindakan itu dilakukan demi meraih populariti semata-mata.

Selepas dikecam, rakan kepada individu dalam video tersebut tampil membuat penjelasan menyatakan bahawa minuman di bar dikunjunginya memang diberikan nama ‘bir’ dan ‘stout’ namun, ia berasaskan tumbuhan dan tidak mengandungi alkohol.

Malah, dia berkata, ia sebuah bar ‘mesra muslim’ di Singapura bernama Yakool Zuna.

Azrol bagaimanapun berkata, tindakan tegas perlu diambil bagi mengelak kejadian sama berulang selain menjadi barah yang mungkin tidak terkawal di negara ini.


Pemandu e-hailing didenda RM7,000 hina Agong

KUALA LUMPUR, 25 Syaaban 1442H, Rabu – Seorang pemandu perkhidmatan e-hailing didenda RM7,000 atau dipenjara enam bulan oleh Mahkamah Sesyen di sini hari ini atas pertuduhan membuat dan menghantar komunikasi jelik terhadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di laman sosial Twitter, tahun lepas.

Hakim M.M Edwin Paramjothy menjatuhkan hukuman itu ke atas Sufazrin Amin Ismail, 27, selaku Orang Kena Saman (OKS) selepas dia mengaku bersalah membuat dan memulakan penghantaran komunikasi jelik sifatnya dengan niat untuk menyakitkan hati orang lain melalui aplikasi Twitter, menggunakan nama profil “Fazr_Ismail” terhadap Yang di-Pertuan Agong pada 1.55 tengah hari, 6 Jan 2020.

Pautan itu kemudian dibaca di Pejabat Bahagian Siasatan Jenayah Siber dan Multimedia, Jabatan Siasatan Jenayah Komersial, Ibu Pejabat Polis Bukit Aman, Wangsa Maju, di sini pada 4.30 petang, 8 Jan 2020.

Pertuduhan dikemukakan mengikut Seksyen 233(1)(a) Akta Komunikasi dan Multimedia 1998 dan boleh dihukum mengikut Seksyen 233(3) akta sama, yang membawa hukuman denda maksimum RM50,000 atau penjara hingga setahun atau kedua-duanya dan boleh didenda selanjutnya RM1,000 bagi setiap hari kesalahan itu diteruskan selepas sabitan.

Terdahulu, Timbalan Pendakwa Raya Noor Dayana Mohamad memohon hukuman berbentuk pengajaran dikenakan terhadap Sufazrin Amin supaya ia turut memberi pengajaran kepada masyarakat agar tidak mengulangi kesalahan sama.

“Walaupun rakyat Malaysia diberikan kebebasan untuk bersuara tetapi institusi diraja perlu dihormati,” katanya.

Sufazrin Amin yang tidak diwakili peguam merayu hukuman ringan atas alasan dia berasal daripada keluarga susah serta menanggung keluarga.

“Saya mohon maaf kepada semua rakyat Malaysia dan saya telah menyesal serta insaf atas kesalahan yang dilakukan,” katanya.

Pada 27 Ogos tahun lepas, Sufazrin Amin didenda RM16,000 atau penjara lapan bulan oleh Mahkamah Sesyen sama atas empat pertuduhan membuat dan menghantar komunikasi jelik terhadap Yang di-Pertuan Agong menerusi Twitter. – Bernama


Tentera Myanmar tembak mati kanak-kanak 7 tahun

NAYPYITAW, 10 Syaaban 1442H, Rabu – Tentera Myanmar dilaporkan menembak mati seorang kanak-kanak perempuan berusia tujuh tahun ketika cubaan menangkap bapanya di kediaman mereka.

Pasukan itu menyerbu rumah mangsa ketika tindakan keras terhadap penunjuk perasaan anti-kudeta pada Selasa di Mandalay.

Hin Myo Chit, 7, meninggal dunia akibat terkena peluru di perutnya ketika junta tentera berusaha menembak bapanya.

Kematian Myo Chit sekali gus menjadikannya mangsa termuda daripada kira-kira 275 orang yang terbunuh akibat tindakan keras junta tentera, menurut Persatuan Bantuan Untuk Tahanan Politik (AAPP).

Kematiannya juga mendorong para aktivis menyeru ‘mogok’ di seluruh negara pada Rabu.

Selain itu, pihak junta tentera tidak memberi sebarang komen mengenai kematian kanak-kanak berkenaan.

Pada masa sama, dua lelaki juga dilaporkan terbunuh di kawasan bandar.

Tentera Myanmar merampas kuasa dan menggulingkan pemerintah dipilih Aung San Suu Kyi pada 1 Februari lalu.

Sebagai tindak balas terhadap rampasan kuasa itu, rakyat di seluruh negara melancarkan kempen menentang tindakan berkenaan melalui demontrasi besar-besaran.

Setakat Isnin, seramai 2,682 orang telah ditangkap, didakwa atau dijatuhkan hukuman kerana terbabit dalam protes rampasan kuasa di negara itu.

Selain itu, junta tentera berkata, ratusan penunjuk perasaan yang ditangkap beberapa minggu lalu telah dibebaskan.

Perbicaraan mahkamah Suu Kyi yang ditahan hampir dua bulan akan ditangguhkan hingga bulan depan. -Agensi


Anwar seolah tak yakin boleh raih sokongan majoriti MP

BANGI, 22 Jamadilawal 1444H, Sabtu – Perdana Menteri, Datuk Seri Anwar Ibrahim dilihat seolah-olah tidak yakin mampu meraih sokongan majoriti ahli Parlimen, apabila memeterai memorandum persefahaman (MoU) antara gabungan parti politik yang menyokong kerajaan semalam.

Pengerusi Perikatan Nasional (PN), Tan Sri Muhyiddin Yassin berkata, perjanjian yang turut memaksa ahli Parlimen mengosongkan kerusi sekiranya tidak menyokong Perdana Menteri dalam apa-apa usul juga, tidak pernah dilihat dalam mana-mana bentuk persefahaman atau undang-undang sebelum ini.

“Saya tak pernah lihat dalam mana-mana undang-undang sekalipun bahawa perkara seperti ini boleh dilaksanakan, kecuali yang berkaitan Akta Lompat Parti.

“Tetapi ini tak termasuk dalam akta berkenaan kalau tak sokong gugur kedudukan dia sebagai ahli Parlimen,” katanya seperti dilapor media tempatan, hari ini.

Menurut Muhyiddin, ahli Parlimen mempunyai hak dan kebebasan untuk menyokong Perdana Menteri atau sebaliknya kerana ia termaktub dalam undang-undang.

“Tak tergugur jawatan dan kalau parti nak ambil tindakan disiplin itu soal lain, tak adalah sampai dia harus berhenti dan kosongkan kerusi.

“Saya lihat macam Perdana Menteri tak berapa yakin untuk teruskan usul undi percaya ini,” katanya.

Usul undi percaya bagi membuktikan keabsahan Anwar Ibrahim sebagai Perdana Menteri ke-10, akan dibentangkan pada persidangan Dewan Rakyat yang dijadualkan 19 Disember ini.

Terdahulu, empat gabungan politik memeterai perjanjian dengan Pakatan Harapan (PH), bagi mengukuhkan kerjasama dalam kerajaan pimpinan Anwar Ibrahim.

Semua gabungan politik itu diwakili pemimpin tertinggi masing-masing iaitu Presiden Warisan, Datuk Seri Mohd Shafie Apdal; Pengerusi Gabungan Parti Sarawak (GPS), Tan Sri Abang Johari Abang Openg; Pengerusi Barisan Nasional (BN), Datuk Seri Dr Ahmad Zahid Hamidi; Pengerusi Gabungan Rakyat Sabah (GRS), Datuk Seri Hajiji Noor, manakala PH, diwakili Anwar sebagai Pengerusinya.

Turut menandatangani perjanjian persefahaman kerjasama berkenaan ialah Setiausaha Agung gabungan politik masing-masing iaitu Datuk Seri Saifuddin Nasution Ismail mewakili PH; Datuk Seri Zambry Ab Kadir (BN); Datuk Seri Alexander Nanta Linggi (GPS); Datuk Seri Marsidi Manjun (GRS) dan Datuk Loretto S Padua Jr (Warisan).

Difahamkan, antara inti pati perjanjian persefahaman itu ialah setiap parti dan pihak-pihak hendaklah mengundi untuk menyokong Perdana Menteri dalam usul-usul berkait dengan usul percaya, perbekalan dan/atau apa-apa usul berbentuk prosedur yang mempunyai kesan kepada keabsahan Kerajaan Persekutuan mengikut Perlembagaan.


Ops Benteng: 10 warga asing ditahan

BANGI, 17 Zulkaedah 1441H, Khamis – Pihak polis menahan 10 warga asing di sekatan jalan raya Ops Benteng hari ini, kata Menteri Kanan (Keselamatan), Datuk Seri Ismail Sabri Yaakob.

Katanya, 66 sekatan jalan raya dilakukan di seluruh negara dengan 39,407 kenderaan diperiksa, hari ini.

“Didapati bahawa warga asing yang ditahan ini telah melakukan kesalahan imigresen,” katanya mengulas penahanan itu.

Pada masa sama, beliau menegaskan, pihak berkuasa serius dalam membendung kemasukan warga asing secara haram.

“Pemeriksaan di sepanjang perbatasan negara telah diperketat untuk memastikan tidak ada yang memasuki negara ini melalui jalan haram tanpa dokumen yang tepat dan sah,” katanya.

Selain itu, Ismail turut memaklumkan bahawa pasukan petugas yang diketuai pihak polis untuk memantau kepatuhan terhadap prosedur operasi standard (SOP) telah membuat 66,629 pemeriksaan, semalam.

“Ini termasuk pasar raya, restoran, bank, kilang, penjaja, terminal pengangkutan dan pejabat kerajaan,” katanya.

Polis juga turut menahan 11 orang kerana melanggar Perintah Kawalan Pergerakan Pemulihan (PKPP) dan tidak mematuhi SOP.


Tak perlu bayar suntikan vaksin COVID-19

PUTRAJAYA, 1 Syaaban 1442H, Isnin – Rakyat tidak perlu membayar untuk mendapatkan suntikan vaksin COVID-19, kata Menteri Penyelaras Program Imunisasi COVID-19 Kebangsaan, Khairy Jamaluddin.

Beliau berkata, caj berkenaan sebaliknya akan dibayar oleh kerajaan.

“Untuk fasiliti swasta, kalau sekiranya ia dikenalpasti sebagai Pusat Pemberian Vaksin (PPV) di bawah Program Imunisasi COVID-19 Kebangsaan, maka siapa yang dapat temujanji di klinik dan hospital swasta. Tak perlu bayar.

”Caj itu dibayar oleh kerajaan,” katanya pada sidang akhbar yang disiarkan menerusi dalam talian.

Sementara itu, beliau berkata, pada akhir bulan Mac, negara akan menerima 1,000,350 dos vaksin Pfizer-BioNTech.

Katanya, Pfizer telah menghantar 83,070 dos vaksin tambahan pada hari Isnin (15 Mac), dan akan menghantar 124,020 dos lagi pada 22 Mac.

Beliau menambah bahawa 125,190 dos tambahan dari Pfizer akan dihantar pada 29 Mac.

Khairy juga mengatakan negara akan menerima 100,000 dos dari Sinovac pada hari ini.


PM Pakistan disahkan positif COVID-19

ISLAMABAD, 7 Syaaban 1442H, Ahad – Perdana Menteri Pakistan, Imran Khan disahkan positif COVID-19.

Pejabat Perdana Menteri di laman Twitter memberitahu, Imran kini dikuarantin secara kendiri di rumah beliau.

Berita itu muncul beberapa hari selepas Perdana Menteri tersebut menerima dos pertama vaksin Sinofarm China pada Khamis lalu.

Pakistan telah menyaksikan lonjakan jangkitan coronavirus sejak beberapa hari kebelakangan ini, dengan 42 lagi kematian dan 3,876 kes baharu.

Jumlah kes harian tertinggi sejak Julai lalu – dilaporkan pada Sabtu lalu, menurut data Kementerian Kesihatan.

Beban keseluruhan negara kini berjumlah 623,135, termasuk 13,799 kematian dan 579,670 pemulihan.

Sejak Disember 2019, wabak ini telah meragut lebih daripada 2.7 juta nyawa di 192 negara dan wilayah.

Lebih daripada 122.37 juta kes telah dilaporkan di seluruh dunia, dengan pemulihan sekarang lebih 69.32 juta, menurut angka yang disusun oleh Universiti Johns Hopkins Amerika Syarikat (AS). – Agensi


Umat Islam Eropah digesa boikot kurma keluaran Israel

PARIS, 5 Syaaban 1444H, Ahad – Menjelang bulan Ramadan, umat Islam di seluruh Eropah digesa menyemak label pada buah-buahan bagi mengelakkan daripada membeli kurma keluaran negara haram Israel.

Penganjur boikot, Friends of Al-Aqsa (FOA) – yang berpangkalan di UK – berkata, langkah itu sebagai usaha menentang jenayah apartheid pengganas Israel ke atas Palestin.

“Dengan cara tidak membeli kurma Israel, masyarakat Islam boleh menghantar mesej jelas mengecam pendudukan haram Israel dan apartheid di Palestin.

“Israel ialah pengeluar kurma Medjoul terbesar di dunia, dengan 50 peratus kurma Israel dieksport ke Eropah, yang dijual di pasaraya utama serta kedai tempatan di seluruh benua,” kata FOA dalam satu kenyataan.

Menurut FOA, United Kingdom (UK), Belanda, Perancis, Sepanyol dan Itali antara yang mengimport buah kering dalam kuantiti banyak.

Katanya, pada 2020, UK mengimport lebih 3,000 tan kurma dari Israel bernilai AS$8.9 juta.

Atas dasar itu, FOA mendesak boikot berkenaan dilancarkan berikutan tindakan kejam Israel membunuh sekurang-kurangnya 62 rakyat Palestin termasuk 13 kanak-kanak setakat tahun ini.

“Kerajaan Israel meningkatkan perobohan rumah pada kadar yang membimbangkan dan berjanji untuk mengembangkan penempatan haramnya,” katanya.

FOA menegaskan, organisasi hak asasi manusia antarabangsa termasuk Amnesty International dan Human Rights Watch menyatakan bahawa Israel melakukan jenayah apartheid, namun negara Eropah gagal mengenakan sekatan ke atas Tel Aviv atau menegakkan undang-undang antarabangsa.

“Sudah tiba masanya untuk kita memperbaharui komitmen terhadap BDS (boikot, penjualan, sekatan) pada Ramadan ini.

“Kita berkuasa, tindakan mudah dengan tidak meletakkan  kurma Israel di rak jualan,” katanya.- Agensi


Filipina lapor kes pertama cacar monyet

MANILA, 29 Zulhijjah 1443H, Jumaat – Filipina mengesan kes pertama wabak cacar monyet membabitkan individu yang mempunyai sejarah perjalanan ke luar negara, lapor pegawai kesihatan negara itu pada Jumaat.

Pengumuman itu dibuat dalam tempoh seminggu selepas Pertubuhan Kesihatan Sedunia (WHO) mengisytiharkan wabak cacar monyet sebagai kecemasan kesihatan global.

Pegawai Jabatan Kesihatan Filipina tidak mengenal pasti jantina pesakit, hanya mengatakan dia berusia 31 tahun dan disahkan positif pada Khamis selepas ujian RT-PCR.

“Kes itu pernah melakukan perjalanan ke negara yang mempunyai kes cacar monyet yang didokumenkan.

“Sepuluh kenalan rapat direkodkan dan tiga daripadanya dari rumah yang sama. Semua telah dinasihatkan untuk kuarantin dan sedang dipantau oleh jabatan,” kata Pemangku Setiausaha untuk Jabatan Kesihatan, Beverly Ho.

Katanya, Filipina bekerjasama dengan Amerika Syarikat untuk mendapatkan vaksin cacar monyet.

Lonjakan jangkitan cacar monyet telah dilaporkan sejak Mei di Barat dan Afrika Tengah di mana penyakit itu sudah lama menjadi endemik.

Ketua Pengarah WHO, Tedros Adhanom Ghebreyesus pada Rabu berkata, lebih 18,000 kes kini dilaporkan kepada pertubuhan itu dari 78 negara, dengan 70 peratus daripadanya di Eropah dan 25 peratus di Amerika.

Lima kematian telah dilaporkan dalam wabak itu sejak Mei, katanya.

Filipina berusaha untuk mengelak kemungkinan panik, mengatakan cacar monyet tidak seperti COVID-19.

“Ini bukan seperti COVID-19 yang boleh disebarkan melalui udara dengan sangat mudah dan mungkin boleh membawa maut,” kata Setiausaha Akhbar untuk Presiden Ferdinand Marcos Jr, Trixie Cruz-Angeles. – Agensi


PKP 3.0: Moratorium perlu dipertimbang kepada penjaja, peniaga kecil

JOHOR BAHRU, 9 Syawal 1442H, Jumaat – Pemberian bantuan termasuk penangguhan terhadap bayaran balik pinjaman perniagaan, perlu dipertimbangkan kepada golongan penjaja, peniaga dan pengusaha industri kecil, sekiranya Perintah Kawalan Pergerakan (PKP) 3.0 dilaksanakan secara menyeluruh.

Presiden Majlis Gabungan Pertubuhan Bukan Kerajaan (NGO) Melayu (GABUNG) Johor Zaini Atan berkata, hal ini kerana lebih 60 peratus daripada mereka di negeri ini dijangkakan gulung tikar akibat hilang pendapatan, jika perkara terbabit dikuatkuasakan.

Justeru itu beliau berharap, kerajaan mendengar keluhan persatuan bagi memastikan penyelesaian terbaik dapat dicapai.

“Saya minta kerajaan ambil serius keluhan ini kerana kesan akibat PKP 2.0 lepas, kira-kira 50 hingga 60 peratus (penjaja, peniaga dan pengusaha industri kecil) gulung tikar, dan sekiranya bantuan seperti moratorium tidak diberikan, jumlahnya akan terus meningkat (jika PKP 3.0 dilaksanakan),” katanya dalam sidang media di sini hari ini.

Turut hadir sidang media itu ialah Setiausaha Persatuan Penjaja Peniaga dan Pengusaha Industri Kecil Melayu Johor Bahru Mohammad Salezan Mohd Salleh dan Presiden Pertubuhan Persahabatan Negeri Johor Mohd Fairuz Iskandar.

Zaini berkata, untuk rekod, terdapat kira-kira 6,107 penjaja, peniaga dan pengusaha industri kecil di daerah Johor Bahru sahaja.

Menurutnya, kebanyakan daripada mereka ini tidak mencarum Kumpulan Simpanan Wang Pekerja (KWSP) untuk menikmati manfaat i-Sinar, oleh itu bantuan seperti moratorium dilihat penting bagi membantu mereka meneruskan kehidupan.

“Dalam mendepani PKP 3.0 itu, persatuan juga menasihatkan mereka supaya tidak mengeluarkan modal yang banyak dalam perniagaan, selain perlu mempertingkatkan lagi momentum perniagaan secara dalam talian,” katanya. – Bernama


20 maut, 79 cedera lori tangki minyak meletup di Lubnan

BEIRUT, 6 Muharram 1443H, Ahad – Sekurang-kurangnya 20 orang terbunuh dan 79 lagi cedera dalam insiden letupan membabitkan lori tangki minyak di wilayah Akkar, utara Lubnan.

Sumber tentera dan keselamatan berkata, letupan berlaku ketika tentera Lubnan mengedarkan petrol kepada penduduk selepas merampas bahan api yang telah disembunyikan.

Letupan itu disifatkan paling mengerikan di negara berkenaan sejak letupan di pelabuhan Beirut yang mengorbankan sekurang-kurangnya 214 orang, mencederakan ribuan yang lain dan memusnahkan sebahagian ibu negara.

Saksi kejadian berkata, kira-kira 200 orang berada di kawasan berhampiran ketika letupan pada awal pagi Ahad.

Terdapat pelbagai maklumat mengenai punca letupan.

Letupan berlaku ketika Lubnan menghadapi kekurangan bahan bakar yang parah disebabkan penyeludupan, penimbunan dan ketidakmampuan kerajaan untuk mendapatkan penghantaran bahan bakar yang diimport.

Krisis memburuk secara mendadak minggu ini selepas Bank Pusat memutuskan untuk menghentikan subsidi produk bahan bakar – keputusan yang dijangka akan mengakibatkan kenaikan harga hampir semua komoditi di Lubnan.

Semalam, pasukan tentera Lubnan dikerahkan ke stesen minyak bagi memaksa pemilik menjual bahan bakar kepada pelanggan.

Beberapa pemilik stesen enggan menjual kerana mahu mengaut untung selepas berakhirnya subsidi.

Selain itu, tentera Lubnan turut memerangi penyeludup yang aktif di sepanjang sempadan Syria dan merampas ribuan liter petrol. – Agensi


5 lagi kluster baharu dikesan

KUALA LUMPUR, 20 Safar 1442H, Khamis – Terdapat pertambahan lima kluster baharu COVID-19 di dalam negara iaitu Kluster Tujuh Serangkai dan Kluster Tanamera di Sabah, Kluster Jalan Pantai di Kuala Lumpur, Kluster Bah Arnab di Sarawak dan Kluster Bah Bangat di Labuan.

Ketua Pengarah Kesihatan Tan Sri Dr Noor Hisham Abdullah berkata Kluster Tujuh Serangkai di Tuaran melibatkan kes indeks ke-11,569 yang telah menjalani saringan bergejala pada 5 Okt dan dimasukkan ke Hospital Queen Elizabeth untuk rawatan.

“Susulan itu, saringan kontak rapat telah dijalankan dan 22 lagi kes positif COVID-19 dikenal pasti manakala 302 individu masih menunggu keputusan,” katanya dalam sidang akhbar harian yang disiarkan melalui Facebook berhubung situasi COVID-19 di sini hari ini.

Bagi Kluster Tanamera, beliau berkata ia melibatkan kes indeks ke-12,868 yang telah dikenal pasti positif hasil saringan bergejala pada 29 Sept dan dimasukkan ke Hospital Tawau.

“Berdasarkan saringan kontak rapat, lapan lagi kes positif telah dikesan manakala tiga individu lagi masih menunggu keputusan,” katanya.

Mengenai Kluster Jalan Pantai, Dr Noor Hisham berkata kes indeks ke-14,265 dan ke-14,266 itu dikenal pasti positif hasil saringan bergejala pada 8 Okt dan telah dimasukkan ke Hospital Sungai Buloh.

“Saringan kontak rapat telah mengesan enam lagi kes positif dan tujuh individu masih menunggu keputusan,” katanya.

Seterusnya, mengulas lanjut mengenai Kluster Bah Arnab kes indeks ke-13,488 itu dikenal pasti positif hasil saringan pulang dari kawasan berisiko tinggi Sabah pada 7 Okt dan telah dimasukkan ke Hospital Umum Sarawak.

“Susulan itu, saringan kontak rapat telah mengesan tiga lagi kes positif,” katanya.

Dr Noor Hisham berkata bagi Kluster Bah Bangat, kes indeks ke-12,377 itu dikesan positif pada 3 Okt juga hasil saringan pulang dari kawasan berisiko tinggi Sabah.

“Saringan kontak rapat telah mengesan lapan lapan lagi kes positif dan mereka telah dimasukkan ke Hospital Labuan untuk rawatan.

Beliau berkata punca jangkitan bagi semua kluster baharu ini masih dalam siasatan.

Kluster lain yang mencatatkan pertambahan kes termasuk Kluster Tembok (14 kes), Kluster Jalan Meru (12 kes), Kluster Ramai-Ramai (enam), Kluster Laut (lima), Kluster Benteng LD (tiga), Kluster Bah Puchong (dua) manakala Kluster Bah Sintok, Kluster Selasih, Kluster Penjara Reman masing-masing mencatatkan satu kes.


Polis pantau aktiviti jual mercun, bunga api di bazar Ramadan

ALOR SETAR, 11 Ramadan 1443H, Rabu – Polis Kedah meningkatkan pemantauan di seluruh bazar Ramadan di negeri ini bagi membanteras kegiatan penjualan mercun dan bunga api tanpa lesen yang boleh mengundang bahaya kepada orang ramai.

Ketua Polis Kedah, Komisioner Wan Hassan Wan Ahmad berkata, pemantauan lebih kerap akan dilakukan terutama di penghujung Ramadan apabila penjualan mercun dijangka semakin ‘rancak’ terutama di kawasan bazar Ramadan dan lokasi tumpuan orang ramai.

“Kami memang ada pasukan pemantau di bazar Ramadan dan ada dua atau tiga tangkapan (kerana menjual mercun dan bungai api) tapi tidak melibatkan jumlah rampasan yang besar.

“Tapi dalam tempoh dua tiga minggu lagi kami akan pantau lebih kerap kerana dipercayai ada usaha membawa masuk mercun dan bunga api ke negara ini di hujung Ramadan. Polis nak pastikan hanya yang berlesen saja boleh jual dan yang tak berlesen ini kami akan ambil tindakan tegas,” katanya kepada pemberita hari ini.

Terdahulu, beliau menyampaikan Pingat Jasa Pahlawan Negara (PJPN) dan katil sumbangan Yayasan Petronas kepada bekas Ketua Polis Balai Kota Putra Sarjan Mejar Ahmad Tajuddin Mehat di rumahnya di Jalan Wang Tepus di sini, hari ini.

Sementara itu, Wan Hassan berkata, polis Kedah menerusi Jabatan Siasatan Penguatkuasaan Trafik (JSPT) kini bersiap sedia menghadapi peningkatan jumlah kenderaan yang akan memasuki negeri ini sempena Hari Raya Aidilfitri.

“Saya jangkakan pertambahan kenderaan dari luar ini mencecah ratusan ribu selepas dua tahun tak dapat pulang ke kampung halaman akibat pandemik COVID-19. Ini termasuk kenderaan yang melalui Kedah untuk pulang ke Kelantan dan negeri-negeri lain,” katanya.-  Bernama


Bersatu tak mahu Saifuddin masuk campur siasatan penyelewengan dana RM600 bilion

BANGI, 12 Jamadilawal 1444H, Rabu – Parti Pribumi Bersatu Malaysia (Bersatu) menggesa Menteri Dalam Negeri, Datuk Seri Saifuddin Nasution Ismail menghentikan sebarang usaha campur tangan dalam isu dakwaan penyelewengan dana sebanyak RM600 bilion ketika pentadbiran Perikatan Nasional (PN).

Timbalan Ketua Bahagian Bersatu Shah Alam, Dr Afif Bahardin berkata, sepatutnya KDN membenarkan Ketua Polis Negara, Tan Sri Acryl Sani Abdullah menjalankan tanggungjawab tersebut tanpa sebarang gangguan.

Katanya, kenyataan Saifuddin yang mahu mengadakan perbincangan dengan KPN jelas memperlihatkan tindakan mahu mencampuri hal berkenaan.

“Bersatu mengutuk sekeras-kerasnya campur tangan politik yang jelas oleh menteri dan tindakan ini adalah dendam dalam bentuk yang paling jelek dan tidak sepatutnya berlaku di mana-mana negara.

“Pemimpin Pakatan Harapan (PH), yang mendakwa memperjuangkan reformasi demokrasi, tadbir urus baik dan kebebasan institusi, kini secara terbuka mengakui membincangkan perkara penyiasatan membabitkan lawan politik mereka dengan polis.

“Satu yang mengejutkan dan tidak pernah berlaku sebelum ini,” katanya dalam kenyataan, hari ini.

Mengulas lanjut, Dr Afif berkata, walaupun Pengerusi PN, Tan Sri Muhyiddin Yassin mengalu-alukan siasatan berkenaan, Saifuddin tidak perlu secara spesifik membincangkannya dengan Ketua Polis Negara.

Tegasnya, siasatan berkenaan adalah bidang kuasa polis, dan tidak boleh ada campur tangan politik atau menteri.

“Sungguh mengerikan Datuk Seri Anwar Ibrahim yang dipanggil Perdana Menteri reformis, pada minggu pertamanya memegang jawatan membuat tuduhan sedemikian tanpa sebarang bukti untuk menyokongnya.

“Lebih memalukan apabila Menteri Dalam Negerinya, pada hari kedua memegang jawatan, seolah-olah merancang untuk terbabit dalam menjalankan siasatan,” katanya.

Beliau berkata, KDN sepatutnya bertanggungjawab memberi arahan dasar yang sesuai kepada badan penyiasat dan menjamin keselamatan negara, bukan untuk campur tangan dalam siasatan.

“Perdana Menteri membuat tuduhan setiap hari terhadap Pengerusi PN, lawan politiknya dan KDN membincangkan siasatan atas tuduhan yang sama dengan Ketua Polis Negara.

“Pendek kata, PH tuduh dan kemudian PH siasat tuduhan sendiri,” katanya.

Beliau menambah walaupun situasi berkenaan mungkin dilihat biasa berlaku di negara-negara seperti Korea Utara, namun ia adalah tindakan menjijikkan di Malaysia yang sepatutnya menjadi negara demokrasi.

Terdahulu, Saifuddin dalam sidang media berkata, pihaknya akan mengadakan perbincangan lanjut dengan Ketua Polis Negara berkenaan isu dana RM600 bilion didakwa diseleweng kerajaan terdahulu.

Sebelum ini, Perdana Menteri berkata, pegawai Kementerian Kewangan mengesahkan ada pelanggaran serius prosedur berhubung dakwaan perbelanjaan hampir RM600 bilion ketika pentadbiran kerajaan diterajui Muhyiddin.

Bagaimanapun, Muhyiddin bersumpah tidak mengambil satu sen pun wang RM600 bilion yang didakwa dibelanjakan ketika pentadbirannya dahulu.

Pautan berkaitan:
https://ismaweb.net/2022/12/06/muhyiddin-bersumpah-tak-ambil-satu-sen-pun-wang-rm600-bilion/


Perutusan PM mengenai PKPP 4 petang ini

KUALA LUMPUR, 28 Zulkaedah 1441H, Isnin – Perdana Menteri, Tan Sri Muhyiddin Yassin akan menyampaikan perutusan khas mengenai perkembangan terkini Perintah Kawalan Pergerakan Pemulihan (PKPP) pada jam 4 petang ini.

Perutusan khas perdana menteri itu akan bersiaran langsung di saluran stesen televisyen tempatan iaitu Radio Televisyen Malaysia (RTM), Bernama TV, TV3 dan Astro Awani.

Perdana Menteri sebelum ini mengumumkan PKPP bermula 10 Jun sehingga 31 Ogos, yang menyaksikan lebih banyak sektor ekonomi dibuka namun dengan pematuhan prosedur operasi standard (SOP) yang ketat.

Terdahulu, tular di media sosial mengenai perdana menteri akan menyampaikan perutusan yang sama pada jam 3 petang ini melalui TV3, NTV7, 8TV dan TV9. – Bernama


Kartel daging: Jangan sampai rakyat ‘londeh’ kegiatan haram mereka

Oleh Siti Hafidah Abd Ghaffar

BANGI, 17 Jamadilawal 1442H, Jumaat – Sekiranya tidak mahu mengundang kemarahan umat Islam, kerajaan tidak boleh berdalih atau mencari helah melindungi mereka yang terbabit isu kartel daging sejuk beku yang diragui status halal.

Bukan itu sahaja, pihak berkuasa digesa menjalankan siasatan berhubung isu yang sensitif ini secara amanah dan profesional.

Naib Presiden Ikatan Muslimin Malaysia (ISMA), Ustaz Haji Mohd Rusdi Alias berharap umat Islam dapat mengikuti rapat isu ini dan jangan biarkannya berlalu tanpa ada tindakan daripada pihak berkuasa.

Beliau turut meminta rakyat bersatu di dalam isu ini kerana ia mencemar maruah umat Islam ini.

“Kepada yang terlibat, takutlah kepada azab Allah dan bertaubatlah kepadaNya. Sesungguhnya Allah Maha menerima taubat hamba-hambanya.

“Lebih baik mengakui kesalahan sebelum kegiatan mereka dilondehkan oleh rakyat sendiri. Bukan susah untuk mencari maklumat pada zaman teknologi sekarang,” katanya ketika dihubungi Ismaweb.net hari ini.

Pada masa sama, beliau berharap isu ini dapat memberi kesedaran umat Islam dengan isu yang lebih besar lagi iaitu pihak berkuasa yang tidak amanah kepada umat sendiri.

Jawatan yang dipegang oleh mereka digunakan untuk mengkhianati sumber makanan anak bangsa mereka sendiri, oleh itu tidak dapat dibayangkan betapa berat kesalahan yang mereka telah lakukan terhadap umat Islam sendiri, katanya.

“Justeru, pentingnya kuasa politik diberikan kepada pimpinan yang berwibawa dari kalangan umat Islam sendiri. Jangan biarkan politik wang menguasai jalan politik pimpinan negara. Sepatutnya pimpinan perlu berfikir dan berusaha membantu umat Islam dan memartabatkan agama.

“Mereka tidak layak dilantik sekiranya prestasi mereka tidak menunjukan tanggungjawab terlaksana dengan baik.

“Apatah lagi jika dikenal pasti bahawa mereka sendiri terlibat di dalam kes-kes rasuah, penyalahgunaan kuasa, bersekongkol dengan mereka yang mempunyai kepentingan peribadi, terlibat di dalam usaha yang meruntuhkan negara dan sebagainya,” katanya.

Isu kartel daging itu juga kata Ustaz Rusdi menunjukkan pentingnya sumber makanan dipegang oleh umat Islam.

Sehubungan itu, beliau menggesa muslim menguasai rangkaian sumber makanan mereka sendiri dan tidak bergantung kepada pihak yang tidak beriman kepada Allah.

“Umat mesti berdiri di atas ekonomi sendiri. Hilangnya sifat mandiri dalam ekonomi umat Islam akan menjadikan kita terus terjajah kerana bergantung hidup kepada mereka.

“Sebab itu mereka boleh membekalkan kepada umat Islam apa sahaja sumber makanan yang tidak halal bahkan menyalurkan makanan yang memudaratkan diri kita sendiri.

“Umat Islam berada dalam situasi yang tidak selamat sekiranya sumber makanan kita sendiri adalah bergantung harap kepada orang yang kufur kepada Allah. Perkara ini bertambah parah apabila pihak berkuasa sendiri terlibat dalam isu kartel daging import yang tidak halal ini,” katanya.

Sebelum ini, negara didedahkan dengan taktik jahat kartel yang menyeludup daging sejuk beku dari China, Ukraine, Brazil dan Argentina sebelum membungkus semula daging berkenaan menggunakan logo halal dan menjualnya ke pasaran seluruh Malaysia dalam serbuan bersepadu pihak berkuasa di sebuah gudang di Senai.

Hasil risikan Jabatan Perkhidmatan Kuarantin dan Pemeriksaan Malaysia (MAQIS) kartel berkenaan dipercayai menyamar sebagai syarikat pembekal daging sejuk beku telah menjadikan gudang berkenaan sebagai lokasi untuk membuat label dan cap palsu yang kemudiannya akan ditampal pada kotak daging yang telah dibungkus semula itu.


Aplikasi MySejahtera akan ditambah ciri baharu: Khairy

KUALA LUMPUR, 25 Muharram 1443H, Jumaat – Aplikasi MySejahtera akan ditambah baik dengan pengenalan ciri-ciri baharu bagi memudahkan penggunanya memaparkan status kesihatan mereka.

Menteri Kesihatan Khairy Jamaluddin dalam satu hantaran Twitternya berkata pasukan yang dipertanggungjawabkan akan memulakan proses penambahbaikan malam ini juga bagi memudahkan orang ramai memaparkan tahap risiko dan status vaksinasi masing-masing.

“Ini akan memudahkan dengan COVID yang sudah menjadi sebahagian daripada kehidupan. Kami akan terus mengemas kini dan menambah baik aplikasi itu dalam minggu-minggu berikutnya,” katanya.

Khairy berkata satu ciri terbaharu dalam aplikasi MySejahtera ialah butang daftar keluar yang ditambah bagi menambah baik proses pengesanan kontak.

“Sebaik sahaja meninggalkan satu tempat, perlu sentiasa ingat untuk daftar keluar. Anda hanya perlu menekan satu butang – tiada imbasan diperlukan,” katanya.

MySejahtera ialah aplikasi yang dibangunkan kerajaan bagi membantu menguruskan kawalan wabak COVID-19 di negara ini. – Bernama


Ayob Khan dahului terima darjah, pingat polis daripada Agong

KUALA LUMPUR, 16 Rabiulakhir 1445H, Selasa – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berkenan mengurniakan darjah Panglima Gagah Pasukan Polis (PGPP) kepada Timbalan Ketua Polis Negara, Datuk Seri Ayob Khan Mydin Pitchay.

Ayob Khan, mendahului 309 penerima pingat termasuk dua pegawai kanan polis negara asing, pada Istiadat Pengurniaan Darjah Kepahlawanan Pasukan Polis dan Pingat Keberanian (DKPP) Tahun 2023 sesi pertama, yang berlangsung di Balairung Seri Istana Negara itu.

Selain itu, turut menerima PGPP ialah empat pegawai kanan polis antaranya Pengarah Jabatan Integriti dan Pematuhan Standard Bukit Aman Datuk Seri Azri Ahmad, Pengarah Jabatan Pengurusan Bukit Aman Datuk Seri Azmi Abu Kassim dan Pengarah Jabatan Siasatan dan Penguatkuasaan Trafik Bukit Aman Datuk Mohd Azman Ahmad Sapri.

Seri Paduka turut berkenan mengurniakan PGPP Kehormat kepada Pesuruhjaya Polis Brunei, Datuk Paduka Seri Mohammad Irwan Hambali dan Ketua Polis Thailand, Torsak Sukvimol.

Pada istiadat itu, Al-Sultan Abdullah berkenan mengurniakan darjah Panglima Setia Pasukan Polis (PSPP) kepada 58 penerima, Pahlawan Pasukan Polis (PPP) kepada 88 penerima, Kesatria Pasukan Polis (KPP) kepada 17 penerima, Bentara Pasukan Polis (BPP) kepada 138 penerima dan seorang penerima Pingat Keberanian Polis (PKP).

Penganugerahan DKPP, diberikan kepada pegawai dan anggota lain-lain pangkat yang berkelayakan di atas jasa dan pengorbanan yang dicurahkan di dalam perkhidmatan Polis Diraja Malaysia.

Hadir sama ke istiadat itu, Menteri Dalam Negeri, Datuk Seri Saifuddin Nasution Ismail dan Ketua Polis Negara, Tan Sri Razarudin Husain.

Sesi kedua istiadat itu dijadual berlangsung di Istana Negara, Khamis ini. – Bernama


Mesir potong bekalan elektrik, kurangkan beban gelombang haba

KAHERAH, 2 Muharam 1445H, Khamis – Mesir akan menutup sementara bekalan elektrik sehingga pertengahan minggu depan kerana kerajaan mengehadkan penggunaan gas ketika gelombang haba, kata Kabinet pada hari Rabu.

Penduduk melaporkan bekalan elektrik terputus di beberapa kawasan di Kaherah minggu ini, kerana suhu meningkat melebihi 40 darjah celcius.

Gelombang haba kini menjejaskan selatan Eropah dan Afrika Utara seiring dengan suhu melampau di tempat lain di Hemisfera Utara.

Mesir mempunyai lebihan bekalan elektrik selepas kapasiti berkembang pesat sejak sedekad lalu, tetapi permintaan untuk kuasa, kebanyakannya dijana oleh gas asli, meningkat pada musim panas apabila ramai menggunakan penghawa dingin.

Pihak berkuasa telah mula menurunkan beban, atau merancang pemotongan bekalan elektrik, selepas tekanan dalam rangkaian paip gas menurun disebabkan peningkatan penggunaan, kata Perdana Menteri, Mostafa Madbouly.

“Kami kini berada dalam tempoh pelepasan beban sementara sehingga rangkaian kembali kepada tekanan normal,” katanya.

Sejak tahun lepas, kerajaan telah cuba mengurangkan penggunaan gas asli tempatan untuk mengeluarkan lebih banyak gas untuk eksport dan memperoleh mata wang yang amat diperlukan.

Mesir berdikari dalam sektor gas asli pada akhir 2018 dan sedang berusaha untuk membangunkan kedudukannya sebagai hab tenaga serantau untuk mencairkan gas dan mengeksportnya semula. – Agensi


Kes harian baharu kekal bawah 1,500

KUALA LUMPUR, 6 Syawal 1443H, Sabtu – Kes harian baharu COVID-19 kekal bawah 1,500 setakat semalam (6 Mei) setelah negara mencatat kes tiga angka pada 3 Mei lepas.

Menurut data COVIDNOW Kementerian Kesihatan Malaysia (KKM) setakat pukul 11:59 malam 6 Mei 2022, sebanyak 1,251 kes harian baharu dilaporkan semalam (6 Mei), meningkatkan kes kumulatif kepada 4,455,364 sementara kes aktif sebanyak 26,099.

Kes harian baharu sebanyak 922 yang direkod pada 3 Mei adalah yang terendah untuk tahun ini setelah angka kes melonjak sehingga lima angka kepada 33,406 pada 5 Mac 2022.

Kes akitf dengan kebolehjangkitan COVID-19 menyusut kepada hanya 31,833 pada hari berkenaan (Selasa) berbanding 311,206 pada 5 Mac 2022.

Kali terakhir Malaysia mencatat kes tiga angka ialah pada 29 Mac 2021 iaitu sebanyak 941 kes dengan kes kumulatif sebanyak 342,885 kes.

Selepas kes tiga angka pada 3 Mei, angka kes harian baharu negara meningkat sedikit kepada empat angka iaitu 1,054 kes (4 Mei) dan 1,278 (5 Mei).

Berikut kes harian baharu COVID-19 sepanjang tempoh Rangkuman Mingguan Bernama (30 April hingga 6 Mei 2022):-

30 April (2,107), 1 Mei (1,503), 2 Mei (1,352), 3 Mei (922), 4 Mei (1,054), 5 Mei (1,278) dan 6 Mei (1,251).

Dengan sebanyak 4,455,364 kes kumulatif, Malaysia kini di tangga 23 daripada 226 buah negara/wilayah yang dilanda pandemik COVID-19. Di hadapan Malaysia ialah Ukraine (5,002,870) dan Mexico (5,740,080).

Dalam kalangan 226 buah negara, mengikut data terkini Worldometer, Jerman mencatat kes harian baharu tertinggi semalam sebanyak 86,026 dengan 248 kematian, diikuti Amerika Syarikat 77.116 kes (291 kematian) dan Itali 43,947 kes (125 kematian).

Sementara itu, data COVIDNOW KKM setakat pukul 11:59 mlm 6 Mei 2022 menunjukkan sebanyak 24,978 kes (95.7 peratus) dikuarantin di rumah daripada 26,099 kes aktif COVID-19.

Sebanyak 19 kes (0.1 peratus) lagi di Pusat Kuarantin dan Rawatan COVID-19 (PKRC); 1,026 kes (3.9 peratus) di hospital; 37 kes (0.1 peratus) di Unit Rawatan Rapi (ICU) tanpa memerlukan Alat Bantuan Pernafasan (ABP) sementara 39 kes (0.1 peratus) di ICU memerlukan ABP.

Sebanyak 2,599 kes sembuh dilaporkan pada 6 Mei dengan kes kumulatif sembuh sebanyak 4,393,689 kes.

Kadar kebolehjangkitan COVID-19 atau Ro/Rt untuk seluruh negara sepanjang tempoh Rangkuman ini kekal bawah paras 1.00. Data untuk Rangkuman Mingguan ini seperti berikut:-

30 April ( 0.61), 1 Mei (0.60), 2 Mei (0.62), 3 Mei (0.58), 4 Mei (0.54), 5 Mei ( 0.53) dan 6 Mei (0.52).

Negeri yang mencatat Ro/Rt yang tinggi pada 5 Mei 2022 ialah Pulau Pinang (0.76), Melaka (0.75) dan WP Kuala Lumpur (0.72).

R-Naught (Ro/Rt) ialah kebolehjangkitan satu kes positif COVID-19 kepada orang lain dalam tempoh kebolehjangkitan. Ro/Rt 0.5 diperlukan untuk melandaikan lekuk jangkitan koronavirus maut ini. – Bernama


ISMA rayu PM tolak segala desakan iktiraf UEC

BANGI, 27 Zulkaedah 1441H, Ahad – Gerakan Islam, Ikatan Muslimin Malaysia (ISMA) merayu Perdana Menteri, Tan Sri Muhyiddin Yassin menolak segala desakan mana-mana pihak yang mahu Sijil Peperiksaan Bersepadu (UEC) diiktiraf – kerana jelas bertentangan dengan Perlembagaan dan Akta Pendidikan Kebangsaan.

Pemimpin nombor satu negara juga diminta untuk menutup terus perbincangan ‘once and for all’, sebaliknya digesa membangunkan sistem pendidikan kebangsaan yang sedia ada.

Presiden ISMA, Haji Aminuddin Yahaya berkata, walau apa cara sekalipun UEC diubah untuk diselaraskan dengan dasar kerajaan, ianya tidak mengubah ruh asal sistem ini yang menolak sistem pendidikan kebangsaan satu ketika dahulu.

Lagipun, kita tidak perlu satu lagi sistem pendidikan kerana ianya akan hanya membuka jurang dengan lebih besar antara masyarakat, katanya.

“Secara fundamental, Malaysia tidak perlukan pendidikan vernakular, apatah lagi sistem peperiksaan swasta yang diiktiraf oleh kerajaan seperti SPM dan STPM.

“Malah, banyak kajian menunjukkan pendidikan vernakular adalah tidak baik untuk Malaysia dan perpaduan kaum. Rujuklah pakar seperti Prof Dr Datuk Teo Kok Seong bukannya Hua Zong, Dong Zong, DAP mahupun MCA,” katanya dalam satu kenyataan.

Terdahulu, organisasi Cina – Hua Zhong – dilaporkan bertemu dengan Perdana Menteri, Tan Sri Muhyiddin Yassin bagi mendesak kerajaan untuk mengiktiraf UEC.

Menurut laporan Sin Chew Daily, pertemuan yang diketuai Tan Sri Goh Tian Chuan itu telah menyerahkan 15 tuntutan berkenaan ekonomi, politik dan pendidikan kepada Perdana Menteri, pada masa sama menggesa kerajaan mengiktiraf sijil UEC SMPC.

Goh Tian Chuan mendakwa, SMPC dan UEC berasal dari Malaysia dan mendapat pengiktirafan berterusan daripada banyak kerajaan serta kolej di seluruh dunia, yang memberi peluang kepada lepasannya melanjutkan pengajian ke luar negara.

Haji Aminuddin menyifatkan Hua Zong cuba mempengaruhi Perdana Menteri, namun beliau memberi amaran untuk memastikan rakyat tidak akan tertipu.

Beliau berkata, Muhyiddin tidak seharusnya mendengar tuntutan Hua Zong yang akhirnya akan memecahbelahkan rakyat terutama melalui pendidikan.

“Sepatutnya Perdana Menteri mengeluarkan kenyataan menolak terus desakan Hua Zong, bukannya membuat keputusan yang boleh membuka ruang berkompromi untuk pengiktirafan UEC,” katanya.

Pejabat Perdana Menteri hari ini menjelaskan bahawa Muhyiddin tidak menyatakan kerajaan akan mengiktitaf sijil berkenaan, sebaliknya menegaskan UEC perlu mengikut Dasar Pendidikan Kebangsaan jika mahu dipertimbangkan penyelesaiannya pada masa hadapan.


COVID-19: Singapura nafi laporan wujud ‘varian Singapura’

SINGAPURA, 7 Syawal 1442H, Rabu – Tiada “varian Singapura”, kata Kementerian Kesihatan negara ini sekali gus menafikan beberapa laporan berita di India yang mengatakan terdapat varian baharu di Singapura.

“Strain yang terdapat dalam banyak kes COVID-19 sejak beberapa minggu lalu adalah varian B.1.617.2, berasal dari India. Ujian filogenetik menunjukkan varian B.1.617.2 ini dikaitkan dengan beberapa kluster Singapura.

“Laporan yang dikeluarkan itu tidak benar,” kata jurucakap kementerian dalam satu kenyataan lewat malam tadi.

Kementerian itu merujuk laporan Hindustan Times yang memetik Ketua Menteri New Delhi Arvind Kejriwal menerusi berita bertajuk “Coronavirus variant found in Singapore can be India’s 3rd wave, extremely dangerous for kids, warns Arvind Kejriwal”.

“Portal berita India NDTV turut mengeluarkan laporan bertajuk “Stop Singapore Flights: Arvind Kejriwal To Centre Over New Covid Strain”.

Kedua-dua laporan itu diterbitkan pada 18 Mei. – Bernama


Polis tahan majikan tendang, ugut tembak kakitangan

KUALA LUMPUR, 20 Ramadan 1442H, Ahad – Polis menahan seorang majikan kerana disyaki menendang bahu dan mengugut untuk menembak pekerjanya dalam kejadian di sebuah rumah di Country Height, Kajang di sini, pagi semalam.

Ketua Polis Daerah Kajang, ACP Mohd Zaid Hassan berkata, lelaki berusia 53 tahun itu ditahan pada jam 4.50 petang semalam dan direman dua hari sehingga esok.

Beliau berkata, kejadian pada kira-kira jam 1.22 pagi itu bermula dengan pertengkaran antara suspek dan pemandu peribadinya itu selepas kedua-dua mereka baru pulang dari Kuala Lumpur.

“Semasa pertengkaran, suspek mengugut untuk menembak pekerja berusia 28 tahun itu sekiranya lelaki berkenaan keluar dari rumahnya, selain mengeluarkan kata-kata kesat dan menendang pemandunya itu di bahagian bahu,” katanya dalam kenyataan hari ini.

Mohd Zaid berkata, suspek turut merosakkan motosikal milik pekerjanya hingga menyebabkan lelaki itu terpaksa meminta bantuan orang ramai untuk melarikan diri sebelum membuat laporan polis pada kira-kira pukul 9.15 pagi pada hari kejadian.

Beliau berkata, kes disiasat di bawah Seksyen 323, Seksyen 506, Seksyen 427 dan Seksyen 341 Kanun Keseksaan kerana mendatangkan kecederaan, melakukan ugutan jenayah, melakukan perbuatan khianat serta melakukan halangan salah terhadap mangsa.

Orang ramai yang mempunyai maklumat berhubung kejadian ini boleh menghubungi balai polis berhampiran yang terdekat atau berhubung terus dengan Pegawai Penyiasat kes iaitu Sarjan Mohamad Khir di talian 014-5307540. -Bernama


Jawi perjelas isu kuliah Azhar Idrus ditangguh

BANGI, 27 Zulhijjah 1444H, Ahad – Jabatan Agama Islam Wilayah Persekutuan (Jawi) menjelaskan program kuliah penceramah terkenal, Ustaz Azhar Idrus di Masjid Saidina Othman Ibnu Affan Bandar Tun Razak, Kuala Lumpur yang sepatutnya berlangsung hari ini ditangguhkan.

Justeru, Jawi dalam kenyataan pada Ahad memaklumkan bahawa isu pembatalan adalah tidak berbangkit sama sekali.

Menurut Jawi, jabatan itu dimaklumkan bahawa pihak masjid telah membuat pemakluman penangguhan undangan kepada pihak penceramah lebih awal, bagi proses penyusunan semula jadual pengkuliahan membabitkan penceramah serta tenaga pengajar mengambil kira beberapa acara utama.

“Kami berpandangan agar sebarang isu yang timbul dapat ditangani secara harmoni berlandaskan semangat persaudaraan antara semua pihak.

“Bagi pihak Jawi, kami komited untuk memastikan institusi masjid dan surau terus berperanan sebagai pengkalan ibadah, pusat ilmu dan penyatuan masyarakat.

“Ini berdasarkan Akta Pentadbiran Undang-Undang Islam (Wilayah-Wilayah Persekutuan) 1993 (Akta 505), Kaedah-Kaedah Pentadbiran Undang-Undang Islam (Wilayah-Wilayah Persekutuan) (Jawatankuasa Kariah) 2019 dan Garis Panduan Program Pengajian Serta Pengimarahan Masjid dan Surau di Wilayah-Wilayah Persekutuan,” katanya.

Sebelum ini, pengendali akaun Facebook Ustaz Azhar dalam satu hantaran memohon maaf kerana terpaksa membatalkan kuliah Maghrib penceramah terkenal terbabit.

Menerusi hantaran itu, pengendali akaun terbabit mendakwa pembatalan itu dibuat atas arahan daripada pihak tertentu.

“Dukacita dimaklumkan bahawa kuliah Maghrib perdana, UAI yang akan diadakan di Masjid Saidina Othman, Bandar Tun Razak pada 16 Julai terpaksa dibatalkan atas arahan pihak tertentu.

“Mohon maaf kepada warga Kuala Lumpur dan rakyat Selangor kerana tidak dapat menyampaikan kuliah di tempat anda,” tulis pengendali akaun itu.


Dasar tenaga negara panduan jelas kepada pemegang taruk bergerak ke depan

KUALA LUMPUR, 21 Safar 1443H, Selasa – Dasar Tenaga Negara yang diperkenalkan dalam tempoh Rancangan Malaysia Ke-12 (RMK12) penting kepada pemegang taruh tenaga sebagai panduan yang jelas untuk mereka terus bergerak ke hadapan pada masa akan datang.

Pakar Sensor dan Teknologi Nano Universiti Putra Malaysia (UPM) Prof Madya Dr Mohd Hanif Yaacob berkata panduan yang jelas tentang peralihan tenaga yang berasaskan fosil kepada tenaga boleh diperbaharui dapat membantu pemegang taruh tenaga mengetahui insentif atau sokongan yang bakal disediakan oleh kerajaan.

“Semua negara maju telah meletakkan beberapa tanda aras yang jelas berkenaan pemindahan tenaga daripada tenaga fosil kepada tenaga boleh diperbaharui.

“Kita bukan semata-mata mengikut mereka (negara maju) tapi pada masa depan, tenaga semua akan berkisarkan mengenai mampan, lestari dan menguruskan perubahan iklim. Jadi ini semua faktor utama mendorong kepada peralihan tenaga,” katanya kepada Bernama.

Mohd Hanif berkata ada pengeluar syarikat minyak dunia telah merancang untuk bertukar sebagai penyedia tenaga daripada petroleum kepada tenaga boleh diperbaharui dan usaha itu juga sedang dilaksanakan syarikat berkaitan kerajaan (GLC), Petronas.

Beliau turut mencadangkan supaya diadakan sesi libat urus yang lebih banyak antara pemegang taruh, ahli saintis tenaga dengan kerajaan supaya dasar dan pembuatan polisi dapat dilaksanakan secara komprehensif dan realisitik.

“Pembekal tenaga yang terlibat dengan ekosistem tenaga perlu dilibatkan supaya perubahan daripada tenaga konvensional kepada tenaga yang lebih mampan ini dapat disambut lebih baik, kerana mereka tahu realiti bisnes dan teknologi yang sedia ada,” katanya.

Sementara itu, Presiden Persatuan Penyelidikan Air dan Tenaga Malaysia (AWER) S Piapakaran berkata cadangan membina loji rawatan air sisa bersepadu untuk kawalan pencemaran pula akan dapat membantu sektor perindustrian mengurangkan kos perawatan air.

“Apabila air sisa setiap kilang dirawat dalam kuantiti yang banyak dengan menggunakan kaedah loji rawatan berpusat, maka kos dapat dikurangkan berbanding setiap satu kilang perlu merawat sendiri untuk memastikan ia menepati standard pelepasan air sisa yang ditetapkan oleh Jabatan Alam Sekitar,” katanya. – Bernama


Muhyiddin sedia kerjasama dengan Tun M mungkin sebab wang

BANGI, 15 Zulkaedah 1444H, Ahad – Datuk Dr Mohd Puad Zarkashi tidak hairan apabila Pengerusi Perikatan Nasional (PN), Tan Sri Muhyiddin Yassin bersedia untuk bekerjasama dengan Tun Dr Mahathir Mohamad.

Menerusi hantaran di Facebook, Ahli Majlis Kerja Tertinggi (MKT) UMNO itu tidak menolak kemungkinan tindakan Muhyiddin berkawan semula dengan bekas Pengerusi Parti Pejuang Tanah Air (PEJUANG) itu kerana faktor wang.

“Muhyiddin sedia bekerjasama lagi dengan Tun M walaupun dia tidak berparti. Tidak pelik pun.

“Muhyiddin berkawan semula dengan Tun M mungkin kerana faktor wang.

“Tun M masih banyak duit dan banyak sumber. Kita tengok bagaimana PN bersedekah masa pilihan raya negeri (PRN) nanti,” katanya.

Sebelum ini, Muhyiddin menyambut baik kesediaan Tun Mahathir untuk bekerjasama demi matlamat memperjuangkan nasib orang Melayu dan Islam di negara ini.

Presiden Parti Pribumi Bersatu Malaysia (Bersatu) itu berkata, beliau sedar perkembangan politik mutakhir ini meletakkan umat Melayu dan Islam di negara ini di suatu persimpangan yang getir.

Justeru, beliau secara peribadi bersedia bekerjasama dengan semua tokoh Melayu-Islam, termasuk Dr Mahathir dalam memperjuangkan agama, bangsa serta negara.

Dalam pada itu, Puad mendakwa PN berbelanja mewah ketika Pilihan Raya Umum Ke-15 (PRU15) dan PAS juga ‘tumpang semangkuk’.

Pun begitu, beliau mempersoalkan sama ada PN mampu menang pada enam PRN tanpa ‘sedekah mega’ susulan akaun Bersatu telah dibekukan.

“Sebab itu Muhyiddin kena ‘kowtow’ Tun Mahathir,” katanya.


Azerbaijan bakal buka pejabat perwakilan di Palestin

BAKU, 27 Rabiulakhir 1444H, Selasa – Republik Azerbaijan mengumumkan akan membuka pejabat perwakilan di Palestin, lapor agensi berita Wafa.

Menurut Kementerian Luar Negeri dan Ekspatriat Palestin, Parlimen Azerbaijan meluluskan perkara itu sebagai langkah solidariti republik itu terhadap Palestin dan seluruh rakyat.

Menteri Luar Pihak Berkuasa Palestin, Riyad Al-Malki mengalu-alukan keputusan itu dan menyifatkan ia sebagai kemenangan baharu bagi diplomasi Palestin.

Ia juga sebagai harapan penubuhan negara Palestin dengan Baitulmaqdis Timur sebagai ibu kota.

Langkah ini juga akan mengeratkan hubungan dua hala antara kedua-dua negara.

Terdahulu pada hari Jumaat, Azerbaijan juga memutuskan pihaknya akan membuka kedutaan di Tel Aviv, yang dikutuk oleh rakyat Palestin.

Bagaimanapun, Menteri Pembangunan Sosial PA, Ahmed Majdalani, memberitahu Arab News bahawa Azerbaijan tidak memutuskan hal itu tanpa berunding dengan Presiden Turki Recep Tayyip Erdogan, memandangkan ‘Azerbaijan adalah negeri naungan Turki’.

Ahmed berkata, beliau terkejut  kerana Azerbaijan adalah pengerusi semasa sidang kemuncak Islam, yang pada masa lalu menentang tindakan sedemikian.

“Malangnya, keputusan Azerbaijan hasil perbincangan sayap kanan Israel mengambil alih kuasa di Israel, jadi ini dianggap sebagai ganjaran bagi pelampau atas serangan mereka terhadap rakyat Palestin dan kesucian Islam.

“Kami kecam langkah politik yang merugikan rakyat Palestin,” katanya.

Israel dan Azerbaijan telah menjalin hubungan selama 30 tahun dan terdapat Kedutaan Israel di Baku sejak 1993. – Agensi


Guru Cina ajar Bahasa Melayu dalam Mandarin? Siasat segera!

BANGI, 4 Safar 1442H, Selasa – Proses pengajaran dan pembelajaran (PdP) bagi mata pelajaran Bahasa Melayu di Sekolah Jenis Kebangsaan Cina (SJKC) perlu dipantau segera.

Pendakwah bebas, Prof Dr Ridhuan Tee Abdullah berkata, jika dahulu subjek Bahasa Melayu diajar oleh guru-guru berbangsa Melayu dikenakan syarat perlu kredit subjek Bahasa Mandarin.

Namun, kini dakwanya, keadaan berubah apabila majoriti subjek Bahasa Melayu diajar oleh guru-guru Cina di SJKC.

“Adakah Pejabat Pendidikan Daerah (PPD) ada membuat pemantauan pengajaran dan pembelajaran Bahasa Melayu oleh guru-guru Cina di SJKC?

“Saya diberitahu cara pengajaran dan pembelajaran sudah jauh berubah. Jika dahulu guru BM (Bahasa Melayu) akan masuk kelas bercakap BM ketika subjek itu diajar.

“Hari ini, keadaan tidak sebegitu lagi, di mana guru-guru Cina BM masuk sahaja kelas akan bercakap dan mengajar dalam bahasa Cina, murid-murid kena (dipaksa) untuk memahaminya dan menulis maknanya dalam bahasa Melayu,” dakwanya dalam kenyataan hari ini.

Prof Ridhuan Tee berkata, keadaan itu menjadikan murid-murid Cina dan Melayu terpinga-terpinga, selain gagal untuk memahami dan menulis dalam Bahasa Melayu mengikut Bahasa Mandarin seperti yang dipertuturkan oleh guru-guru Cina yang mengajar subjek Bahasa Melayu.

Lebih teruk, katanya, majoriti murid-murid Cina termasuk mereka yang berbangsa Melayu tidak akan memahami subjek Bahasa Melayu, seterusnya mengalami kegagalan sehingga berada di Tahun Enam.

“Adakah sudah PPD maklum tentang perkara ini?” soalnya.

Selain itu, beliau berkata, pihaknya bimbang sekiranya terdapat muslihat di sebalik proses PdP di SJKC itu, yang turut akan memberi kesan kegagalan subjek Bahasa Melayu dalam Ujian Pencapaian Sekolah Rendah (UPSR) di kalangan murid-murid berbangsa Melayu.

“…diikuti selepas itu, NGO-NGO (pertubuhan bukan kerajaan) ultra kiasu akan mendesak kerajaan untuk menghapuskan kelas peralihan, yang dikhaskan untuk murid-murid Cina yang gagal BM, selama setahun, sebelum naik ke tingkatan satu?

“Kita harap PPD segera membuat penyiasatan dan pemantauan pengajaran dan pembelajaran BM oleh guru-guru bahasa Cina yang lebih mendengar nasihat daripada NGO ultra kiasu daripada Kementerian Pendidikan Malaysia (KPM) itu sendiri. Sedangkan semua perbelanjaan sekolah tersebut ditanggung sepenuhnya oleh KPM.

“Amat malang sama sekali jika guru-guru SJKC lebih patuh kepada arahan NGO ultra kiasu daripada KPM itu sendiri. Paling saya risau nanti murid-murid Melayu di SJKC terikut-ikut dengan kata-kata, “bulung bulug telebang di angkaser,” katanya sinis.


Abdul Hadi dakwa Kerajaan Pusat berubah jika PN menang semua negeri

SEREMBAN, 20 Muharam 1445H, Isnin – Presiden PAS, Tan Sri Abdul Hadi Awang mendakwa akan berlaku perubahan dalam Kerajaan Pusat sekiranya Perikatan Nasional (PN) memenangi kesemua enam negeri pada Pilihan Raya Negeri (PRN).

Untuk memastikan perkara itu berlaku, Ahli Parlimen Marang berkata, penting untuk rakyat mencerminkan sokongan dengan memberi kemenangan kepada calon PN yang bertanding pada pilihan raya 12 Ogos ini.

“Jika kita menang (pilihan raya di enam negeri), akan ada perubahan dalam kerajaan persekutuan… itulah yang diperlukan dalam pilihan raya. Oleh itu, penting untuk rakyat keluar mengundi,” kata Abdul Hadi seperti dilapor NST.

Beliau berkata demikian dalam ucapannya di jelajah Munajat Akbar dan PN Best di Sendayan, malam tadi.

Pada majlis itu, Abdul Hadi melahirkan kebimbangannya apabila mengetahui ramai orang khususnya Melayu tidak akan keluar mengundi.

“(Berdasarkan data pilihan raya sebelum ini) peratusan keluar mengundi dalam kalangan kaum lain biasanya akan mencecah 90 peratus.

“Namun, itu tidak berlaku bagi orang Melayu di mana peratusan keluar mengundi dalam kalangan kumpulan itu hanya mencapai 70 peratus.

“Terdapat ramai (orang Melayu) yang tidak keluar mengundi,” katanya.

Justeru, Abdul Hadi berkata, orang Melayu, mesti sedar bahawa mengundi adalah satu bentuk ‘kuasa politik’.

“Jika kita tidak keluar mengundi, bermakna kita membazirkan kuasa politik kita. Mana-mana parti yang memenangi pilihan raya, merekalah yang akan naik ke tampuk kuasa.

“Sebab itu orang Melayu Islam dan bukan Islam mesti menyokong PN dan melakukan perubahan sedemikian,” katanya.


Fitnah NGO bantu Palestin tanpa bukti sikap seorang yang penakut: BERJASA

BANGI, 6 Syawal 1442H, Selasa – Barisan Jemaah Islamiah Se-Malaysia (BERJASA) membidas sikap segelintir pihak di negara ini memfitnah dan memburukkan pertubuhan bukan kerajaan (NGO) kemanusiaan yang konsisten membantu Palestin.

Setiausaha Agungnya, Ir Muhammad Lukman Al Hakim berkata, NGO-NGO terbabit telah membantu Palestin dengan kutipan sumbangan yang mencecah ratusan juta ringgit selama berpuluh-puluh tahun.

Malah, katanya lagi, kehadiran mereka ini sendiri sudah dikenali dan diiktiraf oleh rakyat Palestin.

Kesal dengan tuduhan itu, beliau menyifatkan individu berkenaan sebagai penakut apabila tidak mempunyai sebarang bukti kukuh, selain enggan menjawab komen mahupun maklum balas netizen.

“Sifat ini juga membuktikan sifat sombong mereka.

“Saya tidak berniat untuk menjawab semua pertuduhan tersebut kerana semua kebenaran telah tersedia dalam alam media sosial, di tempat sama di mana individu-individu tersebut menghamburkan fitnah mereka secara amat melampaui batas,” katanya dalam satu kenyataan hari ini.

Mengulas mengenai perkara sama, Muhammad Lukman berkata, sekiranya individu yang menabur fitnah terbabit benar-benar mempunyai bukti dan profesional, mereka perlu membawa perkara itu ke muka pengadilan.

Beliau berkata, Malaysia mempunyai pelbagai undang-undang rasuah, penyalahgunaan kuasa dan penggubahan wang haram yang ketat.

“Yang jelas meruntuhkan tindakan sinergi ini ialah pihak yang menabur fitnah, melempiaskan amarah dan kepentingan peribadi dalam arus kebangkitan intifada Palestin yang sedang marak kini.

“Sepatutnya sikap ‘berlumba-lumba terhadap kebaikan’ diambil seperti yang disarankan al-Quran.

“Banyaknya NGO-NGO Palestin yang bergerak aktif mengumpul sumbangan di Malaysia seharusnya memperkukuhkan penyatuan umat di Malaysia bukan sebaliknya,” katanya.


Agong, Raja Permaisuri zahir ucapan selamat Hari Malaysia 2022

KUALA LUMPUR, 20 Safar 1444H, Jumaat – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah menzahirkan ucapan selamat Hari Malaysia 2022.

Ucapan itu dizahirkan baginda berdua menerusi poster yang dimuat naik melalui Facebook rasmi Istana Negara, hari ini.

“Selamat menyambut Hari Malaysia 2022 16 September 2022.

“Seri Paduka Baginda berdua mendoakan semoga Malaysia terus dilindungi daripada semua bentuk ancaman dan musibah, diberkati dan dikurniakan kemakmuran serta perpaduan yang berkekalan,” menurut catatan di poster berkenaan.

Hari Malaysia yang disambut 16 Sept setiap tahun diadakan bagi memperingati pembentukan Malaysia.

Tahun ini, sambutan peringkat kebangsaaan akan diadakan di Dataran Memorial Pengisytiharan Kemerdekaan, Banda Hilir, Melaka, malam ini.

Ia juga merupakan sambutan peringkat kebangsaan julung kali diadakan di Semenanjung. – Bernama


Israel arah penduduk Palestin hentikan pembinaan rumah

BAITULMAQDIS, 20 Syawal 1443H, Sabtu – Pihak berkuasa pendudukan Israel, semalam mengeluarkan arahan berhenti kerja untuk rumah yang dibina oleh sekumpulan penduduk Palestin di perkampungan Artas di daerah Bethlehem selatan.

Pengarah Pejabat Suruhanjaya Penentangan Penempatan Bethlehem, Hassan Breijeh berkata, pegawai bersenjata menyerahkan notis kepada enam keluarga mengarahkan mereka menghentikan kerja pembinaan rumah, yang masih dalam peringkat pembinaan awal.

Kejiranan Bethlehem telah terdedah kepada peningkatan ‘rompakan’ tanah yang memihak kepada memperluaskan penempatan haram Israel.

Kementerian Pertahanan berkata, awal bulan ini bahawa ia akan meluluskan pembinaan kira-kira 4,000 unit penempatan haram di Tebing Barat yang diduduki.

Sementara itu, pihak berkuasa turut meluluskan perobohan rumah penduduk Palestin di 12 kampung di Masafer Yatta.

Bekas Pelapor Khas Pertubuhan Bangsa-Bangsa Bersatu (PBB) untuk Hak Asasi Manusia di Wilayah Palestin yang diduduki, Profesor Michael Lynk berkata, bahawa kawalan Israel ke atas Tebing Barat dan Semenanjung Gaza sama dengan apartheid.

“Dengan mata masyarakat antarabangsa yang terbuka luas, Israel telah mengenakan ke atas Palestin realiti apartheid dalam dunia pasca-apartheid,” kata Lynk dalam laporan yang diterbitkan pada Mac.

“Di wilayah Palestin yang telah diduduki Israel sejak 1967, kini terdapat lima juta rakyat Palestin tanpa kerakyatan yang hidup tanpa hak, dalam keadaan terperangkap dan tanpa jalan menuju penentuan nasib sendiri atau negara merdeka yang berdaya maju yang telah berulang kali dijanjikan oleh masyarakat antarabangsa yang merupakan hak mereka.

“Perbezaan dalam keadaan hidup dan hak dan manfaat kewarganegaraan adalah jelas, sangat diskriminasi dan dikekalkan melalui penindasan yang sistematik dan berinstitusi,” katanya. – Agensi


Darurat: Kuasa dipusat kepada Agong, birokrasi diketepikan

Oleh Ainul Illia Meor Suzurudin

BANGI, 28 Jamadilawal 1442H, Selasa – Proklamasi darurat yang diisytiharkan Yang di-Pertuan Agong, Al-Sultan Abdullah Ri’ayatuddin memberi peluang untuk mengetepikan birokrasi dan memusatkan kuasa kepada Seri Paduka.

Presiden Persatuan Peguam-Peguam Muslim Malaysia (PPPM), Datuk Zainul Rijal Abu Bakar berkata, ia membolehkan ordinan dimasyhurkan tanpa dibahaskan oleh Ahli Parlimen.

Beliau berkata, secara umumnya undang-undang biasa boleh tergantung dan kuasa Eksekutif terpahat kepada Yang di-Pertuan Agong di mana Seri Paduka boleh membuat ordinan-ordinan yang pada hemat perlu dibuat dan dimasyhurkan (Perkara 150(2B).

Katanya, ordinan tersebut menjadi undang-undang yang baik (good law) walaupun terdapat ketidakpatuhan prosedur (Perkara 150(2C)).

“Kuasa eksekutif bagi Persekutuan pula dilanjutkan kepada kuasa-kuasa yang dimiliki Negeri (Perkara 150(4)) di mana tiada undang-undang boleh diisytiharkan tidak sah kerana bercanggah dengan Perlembagaan (Perkara 150(6)).

“Walau bagaimanapun lanjutan kuasa ini tidak boleh terpakai berkaitan dengan undang-undang Islam dan adat Melayu (Perkara 150(6A)).

“Walau apa pun, di dalam Perlembagaan, keputusan Yang di-Pertuan Agong tidak boleh dicabar berkaitan darurat ini (Perkara 150(8)),” katanya ketika dihubungi Ismaweb.net, hari ini.

Sehubungan itu, Zainul Rijal berkata, Perlembagaan Persekutuan adalah tergantung dan kuasa Eksekutif berpusat kepada Persekutuan.

“Tentera juga boleh memainkan peranan bagi mengekalkan keamanan dalam negara,” katanya.

Di samping itu, beliau berkata, proklamasi darurat ini juga menjadi satu kaedah untuk mengurangkan kebergantungan rakyat kepada ahli politik dan meredakan kemelut politik yang sedang dihadapi.

“Kita sekurang-kurangnya menghadapi tiga krisis iaitu krisis politik, ekonomi dan kesihatan.

“Dengan redanya krisis politik tumpuan boleh diberikan kepada menangani krisis ekonomi dan kesihatan,” katanya.


Ismail Sabri perjelas maksud ‘UMNO dilanyak’

BANGI, 19 Rejab 1444H, Jumaat – Naib Presiden UMNO, Datuk Seri Ismail Sabri Yaakob menegaskan, rujukan yang dipetik dalam dua laporan media tempatan telah menyimpang daripada wawancara beliau bersama Mingguan Malaysia pada 5 Februari lalu.

Dalam wawancara tersebut, bekas Perdana Menteri itu berkata, beliau hanya menyatakan kekecewaan yang tidak pernah ditunjukkan selama ini.

“Saya Perdana Menteri UMNO. Untuk mengukuhkan UMNO masa itu, daripada 29 menteri Kabinet, 14 daripadanya adalah menteri BN walaupun kita hanya ada 42 kerusi Parlimen.

“Tetapi waktu itu saya ditekan oleh pemimpin parti sendiri seperti saya bukan Perdana Menteri dari UMNO. Saya dilanyak waktu itu. UMNO seolah-olah pembangkang waktu itu.

“Ini yang saya maksudkan dalam wawancara saya bersama media tempoh hari,” katanya menerusi hantaran di Facebook beliau, hari ini.

Ismail Sabri berkata demikian bagi menjelaskan beberapa kekeliruan berkaitan laporan ‘UMNO dilanyak’ seperti mana yang diterbitkan sebuah media tempatan.

Beliau merujuk kepada laporan Astro Awani bertajuk ‘Pemimpin UMNO ‘dilanyak’ dalam Kerajaan Perpaduan? – Zahid jawab pandangan Ismail Sabri’ serta ‘Tak faham dekat mana UMNO ‘dilanyak’ – Ahmad Maslan.

Sebelum ini, Presiden UMNO, Datuk Seri Ahmad Zahid Hamidi menyifatkan kenyataan Ismail Sabri bahawa pemimpin-pemimpin UMNO ‘dilanyak’ seperti pembangkang dalam Kerajaan Perpaduan disifatkan sebagai pandangan peribadi.

Jadi, beliau menyerahkan kepada masyarakat terutamanya ahli-ahli UMNO untuk menilai sendiri perjalanan politik negara.


Solat Jumaat: Satu pertiga kapasiti dewan di zon hijau, kuning esok

KUALA LUMPUR, 19 Rabiulawal 1442H, Khamis  – Jumlah jemaah solat Jumaat diperluaskan dan dibenarkan  sehingga satu pertiga kapasiti dewan masjid atau surau Jumaat bagi zon kuning dan hijau di Wilayah Persekutuan bermula esok.

Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri berkata, bagi solat fardhu lima waktu di zon berkenaan, kapasiti dibenarkan adalah tidak melebihi 30 orang jemaah dan tertakluk kepada keluasan dewan dengan penjarakan satu meter antara jemaah.

“Bagi Labuan yang kini dalam zon merah, jumlah jemaah solat Jumaat dihadkan pada dua belas orang dan solat lima waktu dihadkan pada tiga orang.

“Pada masa yang sama, aturan ini akan turut dilaksanakan di Kuala Lumpur dan Putrajaya sekiranya wujudnya zon merah di kawasan berkenaan,” katanya dalam satu sidang khas menerusi Facebook rasminya hari ini.

Zulkifli berkata, perkara itu dipersetujui susulan Mesyuarat Khas Jawatankuasa Muzakarah Majlis Kebangsaan Bagi Hal Ehwal Ugama Islam Malaysia (MKI) kali ke-9 yang bersidang pada 2 November lepas dan telah mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Bagi majlis akad nikah pula, Zulkifli berkata jumlah jemputan adalah tidak melebihi 30 orang dengan mengambil kira penjarakan satu meter serta tertakluk pada keluasan premis ditetapkan oleh Jabatan Agama Islam Wilayah Persekutuan (JAWI).

Katanya premis itu merangkumi pejabat agama dan juga masjid-masjid terpilih yang ditetapkan oleh JAWI.

“Jurufoto adalah dibenarkan dan tidak termasuk dalam 30 orang jemputan tetapi hendaklah mematuhi prosedur operasi standard (SOP) ditetapkan. SOP ini berkuat kuasa di Wilayah-Wilayah Persekutuan bermula esok,” katanya.

Zulkifli berkata bagi negeri-negeri lain, perkara itu adalah tertakluk kepada keputusan pihak berkuasa agama negeri masing-masing, bagaimanapun untuk tujuan penyelarasan, disarankan negeri-negeri mengikut resolusi yang telah dicapai bersama dalam Mesyuarat MKI baru-baru ini,” katanya

Sementara itu, Zulkifli turut mencadangkan supaya masjid dan surau di zon hijau dan kuning menyediakan ruang solat khusus bagi penghantar makanan dan pemandu e-hailing yang bermusafir untuk menunaikan solat. -Bernama


Berkempen guna gambar Sultan Selangor di papan iklan, calon PH mohon maaf

BANGI, 20 Muharram 1445H, Isnin – Calon Pakatan Harapan (PH-DAP) untuk Dewan Undangan Negeri (DUN) Subang Jaya, Michelle Ng Mei Sze memohon maaf kerana menggunakan gambar Sultan Selangor, Sultan Sharafuddin Idris Shah pada papan iklan kempennya.

Menerusi hantaran di Facebook, Mei Sze memaklumkan bahawa papan iklan berkenaan telah diturunkan serta-merta oleh pasukannya.

Dia turut berterima kasih kepada Ahli Parlimen Machang, Wan Ahmad Fayhsal Wan Ahmad Kamal kerana menegur dan membangkitkan perkara itu di media sosial.

“Untuk makluman, ini adalah gambar hari pertama persidangan DUN Selangor dan niatnya hanya untuk melambangkan Dewan Undangan Negeri.

“Kami tidak ada sebarang niat untuk menggunakan gambar atau mengheret DYMM Tuanku Sultan Selangor dalam kempen politik kami. Sekali lagi kami mohon maaf dan tidak akan mengulangi kesilapan ini lagi.

“Sesungguhnya bumi mana yang tidak ditimpa hujan, kami adalah manusia dan tiada sesiapa lari dari kesilapan,” katanya.

Papan iklan itu memaparkan imej anggota DUN yang sedang duduk dan bergambar bersama-sama dengan Duli Yang Maha Mulia Sultan Selangor dalam pakaian rasmi Dewan Undangan.

Papan iklan itu juga mengandungi logo PH dan diletakkan sebagai sebahagian daripada kempen Ng.

Sebelum ini, Wan Ahmad Fahysal membangkitkan perkara itu yang menyatakan bahawa tidak mungkin Mei Sze tidak memahami peraturan kerana dia bukanlah calon baharu dan juga pernah menjadi Ahli Parlimen sebelum ini.

“Ini memang biadab menunggang dan mengheret istana dalam kancah politik kepartian,” katanya.


Pemimpin Yahudi mahu Arab Saudi benar penerbangan terus jemaah haji Israel

TEL AVIV, 13 Syawal 1444H, Khamis – Negara haram Israel mengharapkan pihak berkuasa Arab Saudi akan membenarkan penerbangan terus untuk warganya yang beragama Islam menunaikan ibadah haji, bulan depan.

Menteri Luar Israel, Eli Cohen berkata, permohonan itu telah dikemukakan dan perkara berkenaan juga sedang dibincangkan.

“Saya tidak boleh memberitahu anda jika terdapat sebarang perkembangan. Tetapi saya optimis bahawa kita boleh membentuk hubungan baik dengan Arab Saudi,” katanya dalam temubual dengan Radio Tentera Israel.

Berjuta-juta umat Islam dari seluruh dunia melakukan perjalanan setiap tahun ke Makkah untuk menunaikan ibadah haji.

Bekas Perdana Menteri Israel, Yair Lapid pada Mac mendakwa, bahawa dia telah mendapatkan persetujuan Arab Saudi untuk melakukan penerbangan terus, bagaimapun perkara itu belum disahkan Riyadh.

Umat Islam dari Israel dan Palestin kini mengembara ke Arab Saudi melalui negara ketiga.

Sejak 2020, Arab Saudi telah membenarkan syarikat penerbangan Israel menggunakan ruang udaranya untuk perjalanan ke Emiriah Arab Bersatu (UAE) dan Bahrain – negara yang telah menormalkan hubungannya dengan Tel Aviv.

Israel dan Arab Saudi tidak mempunyai hubungan diplomatik, namun kedua-duanya telah melihatkan usaha ke arah itu sejak 2020 sebagai sebahagian daripada desakan Amerika Syarikat (AS) untuk Israel berdamai dengan negara-negara jirannya di Teluk.

Sebelum ini, Arab Saudi menegaskan bahawa matlamat kenegaraan Palestin harus ditangani terlebih dahulu, dan Riyadh sehingga kini tidak mengiktiraf Israel sebagai sebuah negara. – Agensi